title: Troy McClure

text: McClure on "Simpsoneissa" pääasiassa vähäinen sivuhahmo, joka nähdään ajoittain toisten hahmojen katsellessa televisiota. Hänellä oli kuitenkin keskeinen rooli 7. kauden jaksossa ”Kala nimeltä Selma”, jossa hän meni naimisiin Selma Bouvierin kanssa. Tämän jakson mukaan McCluren ura oli kääntynyt laskuun, koska hänen parafiliansa kaloja kohtaan oli tullut julki. Hän yritti palauttaa uskottavuutensa kulissiavioliitolla, mutta todellista rakkautta halunnut Selma jätti lopulta hänet. McClure ehti sitä ennen nauttia hetken uudesta suosiosta esiintyessään pääosassa "Apinoiden planeetta" -elokuvaan perustuneessa musikaalissa. Ainoat "Simpsoneissa" nähdyt McCluren varsinaiset elokuvaroolit ovat olleet tarusankari Herakles eroottisessa elokuvassa "The Erotic Adventures of Hercules" (4. kauden jaksossa ”Selman valinta”), Springfieldin perustaja Jebediah Springfield historiallisessa opetuselokuvassa "Nuori Jebediah Springfield" (7. kauden jaksossa ”Lisa, kuvainraastaja”), Miss Piggy -nukkehahmoa kosinut ritari Lancelot perhe-elokuvassa "The Muppets Go Medieval" (jaksossa ”Kala nimeltä Selma”) sekä Nooa nimeämättömässä raamatullisessa elokuvassa (9. kauden jaksossa ”Haaksirikko”).


title: Troy McClure

text: McClure ”juontaa” kaksi "Simpsonien" erikoisjaksoa, 7. kauden jakson ”Menneitä muistellen” ja 8. kauden jakson ”Simpsoneiden sivuraiteilla”, joissa hän puhuu suoraan katsojille ja esittelee sarjan ”ennennäkemätöntä materiaalia”.


title: Kuusisen klubin murhat

text: Kuusisen klubin murhilla tarkoitetaan kahdeksan Suomen kommunistisen puolueen (SKP) jäsenen murhaa 31. elokuuta 1920 Pietarissa osoitteessa Kamenno-ostrovski prospekt 26–28 sijainneella "Kuusisen Klubilla". Ammuttujen joukossa olivat muiden muassa SKP:n keskuskomitean jäsenet Väinö E. Jokinen ja Jukka Rahja. Lukuisia hyökkäykseen osallisuudesta epäiltyjä pidätettiin, mutta monet vapautettiin pian tai nämä saivat lyhyen rangaistuksen. Voitto Eloranta ja Elvira Willman-Eloranta teloitettiin murhista syytettyinä.


title: Kuusisen klubin murhat

text: Hyökkäys alkoi Jukka Rahjan pidettyä juuri esitelmän neuvostojoukkojen perääntymisestä Varsovan rintamalla ja ollessa tupakkatauolla. Hänet ammuttiin ensimmäisenä porrastasanteelle. Konttoristina toiminut Liisa Savolainen yritti soittaa puhelimella apua, mutta sai luodin niskaansa ja kuoli. Jukka Viitasaari yritti tehdä vastarintaa mutta sai luodin päähänsä, samoin kävi Tuomas Hyrskymurrolle. Ammunta lakkasi vasta kun ampujilta loppuivat panokset.


title: Kuusisen klubin murhat

text: Sisällissodan päätyttyä Suomessa 1918 tuhansia hävinneeseen punakaartiin kuuluneita pakeni Venäjälle, lähinnä Pietariin. Entisen punakaartin johto alkoi viettää ylellistä elämää Pietarin parhaissa hotelleissa ja ravintoloissa, olihan heillä muun muassa miljoonien markkojen arvosta Suomen Pankista varastettua ulkomaanvaluuttaa. Venäjälle paenneiden suomalaiskommunistien rivijäsenten elämä oli köyhää, ja heidän arvostelunsa tukahdutettiin kommunistipuolueen johdon taholta muun muassa erottamalla arvostelijoita puolueesta. Puolueen sisälle muodostui oppositioryhmittymä (niin sanottu mauserioppositio), joka päätti iskeä eli "poistaa johdon ja joukkueen välisen kuilun" avoimella hyökkäyksellä.


title: Kuusisen klubin murhat

text: Kuusisen klubi sijaitsi Pietarin Kammeno-ostrovin katu 26-28:n viidennen kerroksen huoneistossa 116. Klubi oli nimetty Otto Wille Kuusisen kunniaksi, koska helmikuussa 1920 oli tullut tieto, että Kuusinen olisi ammuttu Suomessa. Sitä käytettiin suomalaisten kommunistien kokouspaikkana, kunnes se vuoden 1920 loppupuolella lakkautettiin ja siellä olleet Kuusisen kirjoittamat kirjat ja kaikki muistoesineet hävitettiin. Syynä oli Kuusisen maineen ryvettyminen keskuskomitean silmissä hänen ihmeteltyään klubin murhille julkisesti esitettyjä perusteluja. Kuusinen oli tässä vaiheessa hengenvaarassa, sillä Eino Rahjan johtama SKP:n sotilasjärjestö oli päättänyt Kuusisen surmaamisesta. Ylellinen talo on rakennettu 1910–1914, ja siinä asui lukuisia suomalaiskommunisteja.


title: Kuusisen klubin murhat

text: Kuolleita oli kahdeksan:


title: Kuusisen klubin murhat

text: Surmattujen lisäksi tappolistalla olivat Kullervo Manner, Eino Rahja, Yrjö Sirola ja Otto Wille Kuusinen, jotka eivät kuitenkaan olleet paikalla ja siten pelastuivat.


title: Kuusisen klubin murhat

text: Hyökkäyksessä haavoittui kymmenen henkilöä, heidän joukossaan K. M. Evä.


title: Kuusisen klubin murhat

text: Ampujina oli kuusi punaupseerikoulun oppilasta, johtajanaan Aku Paasi (aikaisemmalta nimeltään August Pyy), ja joukossa oli myös Allan Hägglund. Ampujat kirjoittivat tekoaan perustelleen kirjeen ja antautuivat sen jälkeen miliisille vapaaehtoisesti. Paasi teloitettiin heti. Kun Eino Rahja nosti metelin joidenkin lievistä tuomiosta, politbyroo määräsi uuden tutkimuksen. Voitto Eloranta ja Elvira Willman-Eloranta teloitettiin kaksi vuotta myöhemmin. Muut tuomittiin lieviin, 3–5 vuoden vankeusrangaistuksiin. Vankeuteen tuomitut siirrettiin kärsimään rangaistustaan Burjatian SNT:n alueelle.


title: Kuusisen klubin murhat

text: Elorantojen poika Voitto I. Eloranta palasi myöhemmin Suomeen ja väitti muistelmissaan "Poika vallankumouksen jaloissa" (Otava 2000), että hänen vanhempansa olivat olleet syyttömiä. Silminnäkijöiden mukaan Voitto Eloranta oli kuitenkin ollut yksi pääasiallisia ampujia. Murhakoplalaiset otettiin 1925 Neuvostoliiton kommunistisen puolueen (NKP) jäseniksi SKP:n ankarasta vastustuksesta huolimatta. Tästä esitti puolueen keskuskomitea Kullervo Mannerin johdolla vastalauseensa, mutta asian lopulliset käänteet ovat jääneet hämäriksi. Syytökset suunnattiin edelleen Suomeen, Etsivään keskuspoliisiin, ja apuna olisi ollut Scotland Yard, mitä Lackman pitää naurettavana ajatuksena, vaikka ymmärtääkin syyn, sillä Englantia oli tuolloin pidetty Neuvostoliiton pahimpana vihollisena. Tapaus nousi esiin vielä 1930-luvulla Kuusisen ja Mannerin välien rikkouduttua. Manner käytti sitä hyväkseen Kuusista vastaan.


title: Kuusisen klubin murhat

text: Kuolonuhrit haudattiin Pietarin Mars-kentälle 12. syyskuuta 1920. Hautajaiset olivat valtavat, niihin osallistui liki 100 000 saattajaa. Muistotilaisuus pidettiin Uritskin torilla. Virallinen selitys oli, että surmatyön tekijät olivat Saksan avustamia Suomen salaisen poliisin jäseniä, vaikka kyseessä siis oli Pietariin paenneiden entisen suomalaisen punakaartin pakolaisten sisäinen välienselvittely.. Muistolaattaan kirjattiin siksi "Valkosuomalaisten murhaamat".


title: Kuusisen klubin murhat

text: Muistojulkaisu "Elokuun kommunaardit. Kommunaardien muistojulkaisu" ilmestyi vasta vuosien kuluttua 1926, ja koska aikaa oli kulunut, kirjoittajien muisti ei enää ollut tarkka, vaan tekstit olivat osin mielikuvituksen tuotetta.


title: Stephen Robinson

text: Stephen "Steve" Robinson (s. 26. lokakuuta 1955 Sacramento, Kalifornia) on yhdysvaltalainen astronautti. Robinson astui NASA:n palvelukseen vuonna 1975 ja hän on suorittanut neljä avaruuslentoa.


title: Stephen Robinson

text: Kaikki lennot tapahtuivat avaruussukkula "Discoveryllä" STS-130:tä lukuun ottamatta (Endeavour).


title: Jon Postel

text: Jonathan Bruce Postel (s. 6. elokuuta 1943 – k. 16. lokakuuta 1998) oli Internetin pioneeri, jonka suurimmat ansiot liittyivät standardointiin. Hänet muistetaan erityisesti Request for Comments (RFC) -dokumenttisarjan päätoimittajana. Internet Societyn Jonathan B. Postel -palkinto ja Information Sciences Instituten Postel-keskus on nimetty hänen kunniakseen.


title: Jon Postel

text: Postelin todennäköisesti kuuluisin lausuma on RFC 793:ssa määritelty robustisuusperiaate (), joka kuuluu:


title: Jon Postel

text: Periaate liittyy tietoliikenneprotokollien toteutuksiin.


title: Jon Postel

text: Postel opiskeli UCLA:ssa. Hän suoritti insinööritieteissä BS-tutkinnon 1966, MS-tutkinnon 1968 ja väitteli tohtoriksi tietojenkäsittelytieteestä 1974.


title: Jon Postel

text: UCLAssa hän osallistui Internetin edeltäjän ARPANETin kehitystyöhön. Myöhemmin hän siirtyi Etelä-Kalifornian yliopistoon Information Sciences Institute -laitokseen, jossa hän työskenteli loppuelämänsä.


title: Jon Postel

text: Postel toimi RFC-päätoimittajana vuodesta 1969 kuolemaansa asti, ja kirjoitti ja toimitti monia tärkeitä RFC-dokumentteja, kuten RFC 2223:n ja Internet-protokollaperheen määrittelevät RFC:t 791–793. Hän kirjoitti yksin tai muiden kanssa yli 200 RFC:tä.


title: Jon Postel

text: Postelin luottamustehtäviin kuului usean vuoden ajan Internet Architecture Board ja sen edeltäjät. Hän oli IANAn, Internetin nimiä ja numeroita hallinnoivan elimen johtaja. Jon Postel oli myös Internet Societyn ensimmäinen jäsen ja yhdistyksen hallituksen pitkäaikainen jäsen. Hän hallinnoi pitkään .us -verkkotunnusta.


title: Jon Postel

text: Edellä mainitut tehtävät olivat osa-aikaisia aktiviteettejä, joita Postel otti hoitaakseen varsinaisen työnsä, Information Sciences Instituten tietoliikenneverkko-osaston johtajuuden ohella.


title: Jon Postel

text: 28. tammikuuta 1998 Postel lähetti omavaltaisesti kahdeksalle Internetin kahdestatoista juuripalvelimen ylläpitäjästä sähköpostiviestin, jossa hän kehotti heitä muuttamaan juurivyöhykepalvelimen osoitteen A.ROOT-SERVERS.NET (198.41.0.4), joka viittasi Network Solutionsin ylläpitämään palvelimeen, IANAn ylläpitämään Etelä-Kalifornian yliopistossa sijainneeseen palvelimeen viitanneeseen osoitteeseen DNSROOT.IANA.ORG (198.32.1.98). Tapahtumasarja jakoi Internetin nimipalvelun hallinnan IANAn ja neljän jäljelle jääneen Yhdysvaltain hallituksen ylläpitämän palvelimen kesken. Pian sen jälkeen Bill Clintonin Internet-neuvonantaja Ira Magaziner soitti Postelille ja kehotti tätä peruuttamaan muutoksen.


title: Jon Postel

text: Jon Postel kuoli sydänläppäleikkauksen aiheuttamiin komplikaatioihin Los Angelesissa 16. lokakuuta 1998.


title: Jon Postel

text: Postelin panos Internetin rakennustyössä sekä teknisellä että henkilökohtaisella tasolla oli niin merkittävä, että hänen muistokirjoituksensa sai RFC-dokumenttinumeron (RFC 2468, "”I Remember IANA”").


title: Pierre Webó

text: Pierre Achille Webó Kouamo (s. 20. tammikuuta 1982 Bafoussam, Kamerun) on kamerunilainen jalkapalloilija. Hän edustaa turkkilaista Eskişehirsporia. Webó on pelipaikaltaan hyökkääjä.


title: Pierre Webó

text: Webó aloitti uransa Euroopassa tammikuussa 2003 madridilaisessa CD Leganésissa (Segunda División). Jo seuraavalla kaudella hän siirtyi niin ikään espanjalaiseen Osasunaan, jossa hän teki yhteensä 20 maalia. Samalla kaudella Osasuna oli liigassa sijalla neljä, ja pelasi UEFAMestarien liigan karsinnoissa, Hamburger SV tosin pudotti joukkueen jatkosta.


title: Pierre Webó

text: Vuonna 2007 Webó siirtyi Mallorcaan, jossa hän vietti ensimmäisen kauden lähinnä kentän laidalla loukkaantumisen takia. Hän kuitenkin teki viisi maalia liigassa.


title: Pierre Webó

text: Webón maajoukkueura alkoi vuonna 2003, mutta ensimmäinen kunnon onnistuminen tuli vuoden 2006 MM-karsinnoissa, jossa hän teki hattutempun Norsunluurannikkoa vastaan ottelussa, jonka Kamerun voitti 3-2. Kamerun ei kuitenkaan selvinnyt Saksassa järjestettyihin kisoihin.


title: Gibson ES-175

text: Gibson ES-175 on Gibsonin valmistama puoliakustinen sähkökitara ja yksi maailman kuuluisimmista jazz-kitaroista. Kitarassa on 629 mm (24,75") mensuuri ja täysin ontto kaikukoppa. Kitara on varustettu "Tune-O-Matic"-tallalla, jossa on trapez-tyylinen tallapala. Kitaraa on valmistettu vuodesta 1949 eteenpäin ja sitä valmistetaan vielä nykyäänkin.


title: Gibson ES-175

text: Kitaravalmistaja Gibson toi ES-175:n markkinoille vuonna 1949 halvemmaksi vaihtoehdoksi L5-mallille. Se oli samalla ensimmäinen sähkökitara soololovella, jonka ansiosta soittaja ylettää otelaudan kaikkein ylimpiin sointuihin. Aluksi kitarassa oli vain yksi yksikelainen P-90 -kaulamikrofoni, mutta vuonna 1953 myyntiin tuli ES-175D kahdella mikrofonilla.


title: Gibson ES-175

text: Helmikuussa 1957 esiteltiin ES-175 kahdella humbuckerilla. Monet uudet jazz-kitaristit käyttivät sitä jäljitellessään pääasiassa Gibson L5 -kitaralla soittaneen Wes Montgomeryn soundia. Humbuckereilla varustetun ES-175-kitaran ääntä pidetään pehmeänä ja täyteläisenä.


title: Gibson ES-175

text: ES-175 ei ole suosittu ainoastaan jazz-kitaristien keskuudessa, vaan monet eri musiikkityylien soittajat ovat käyttäneet kitaraa. Esimerkiksi Elvis Presleyn yhtyeessä soittanut Scotty Moore käytti Gibson ES-295 -kitaraa, joka oli kuten ES-175, mutta varustettu kahdella P-90 -mikrofonilla ja kullan värisillä metalliosilla. Rocklegenda ja Yes-yhtyeen kitaristi Steve Howe nosti soittotaidollaan kitaran suurempaan julkisuuteen. Gibson on julkaissut myös Herb Ellis Gibson ES-165 nimikkomallin, joka on kopio Herb Ellisin alkuperäisestä vuoden 1957 ES-175 -kitarasta. Guns N' Rosesin ex-kitaristi Izzy Stradlin on käyttänyt paljon ES-175:sta, ja se onkin olennainen osa Appetite For Destructionin äänimaailmaa.


title: Gibson ES-175

text: Tunnettuja Gibsonin ES-175-kitaralla soittaneita ovat olleet Herb Ellis, Tal Farlow, Grant Green, Jim Hall, Steve Howe, Alex Lifeson, Pat Martino, Pat Metheny, Joe Pass ja Izzy Stradlin.


title: Kyrgyzstan Airlines

text: Kyrgyzstan Airlines oli Kirgisian kansallinen lentoyhtiö. Sen pääpaikka sijaitsi Biškekissä. Se perustettiin vuonna 1992, ja se lopetti toimintansa vuonna 2005.Lisäksi on mahdollista saada charterlento Biškekistä Pekingiin.


title: Kyrgyzstan Airlines

text: Elokuussa 2006:


title: Islamilainen Da’wa

text: Islamilainen Da’wa -puolue tai Islamilaisen kutsun puolue () on irakilainen šiiojen islamistinen puolue. Puolueen johdossa on Ibrahim al-Ja’fari ja Irakin nykyinen pääministeri Nuri al-Maliki on puolueen jäsen.


title: Islamilainen Da’wa

text: Puolue oli osa Irakin yhtynyttä liittoa (johon kuuluivat mm. SCIRI, Badr-prikaatit, Irakin Hizbollah, Ahmed Chalabin Kansallinen kongressi, kurdien Islamilainen Fayli-ryhmittymä ja turkmeenien islamilainen unioni), jonka osana se osallistui joulukuun 2005 parlamenttivaaleihin. Puolueen kannattajakunta koostuu nykyisin lähinnä šiiamuslimeista, vaikka liikkeen alkuaikoina siihen kuului myös huomattava määrä sunnimuslimeja.


title: Islamilainen Da’wa

text: Vuoden 2009 maakuntien vaaleihin Da’wa muodosti oman Oikeusvaltio-liittoumansa.


title: Islamilainen Da’wa

text: Da’wa-puolue syntyi 1950-luvun lopulla ajatollah Muhammad Baqr al-Sadrin vaikutuksesta. 1970-luvulla järjestö sai huomiota käynnistettyään aseellisen kampanjan Irakin silloista hallitusta vastaan. Da’wa tuki Iranin islamilaista vallankumousta ja sai vastineeksi tukea Iranin uudelta hallinnolta varsinkin Iranin-Irakin sodan aikana.


title: Islamilainen Da’wa

text: Da’wa-puolue teki 1980-luvulla lukuisia aseellisia iskuja Saddam Husseinin hallintoa vastaan yrittäen mm. murhata tämän vuosina 1982 ja 1987. Da’wa-puolueen jäsenet iskivät 1983 myös USA:n ja Ranskan suurlähetystöihin Kuwaitissa.


title: Islamilainen Da’wa

text: Saddam Husseinin kaaduttua Irakin sodan seurauksena Da’wa-puolueen johto palasi maanpaosta ja puolueesta tuli nopeasti yksi Irakin suurimpia.


title: Brian McFadden

text: Brian Nicholas McFadden (s. 12. huhtikuuta 1980 Artane, Dublin) on irlantilainen laulaja, joka muistetaan entisenä Westlifen jäsenenä.


title: Brian McFadden

text: Brian jätti Westlifen 9. maaliskuuta 2004 aloittaakseen soolouran. Hän esiintyi Westlifessa nimellä Bryan mutta päätti sittemmin valita syntymänimensä Brian.


title: Brian McFadden

text: Brian julkaisi debyyttisinglensä "Real to Me" syyskuussa 2004 ja se meni suoraan ykköseksi Britannian listalla. "Irish Son" julkaistiin marraskuussa ja se sijoittui kuudenneksi. Albumi "Irish Son" sai kuitenkin vain top 30 -sijoituksen ja kolmas single "Demons" meni sijalle 28 toukokuussa 2005.


title: Brian McFadden

text: "Irish Son" -kappaleen musiikkivideo oli hyvin kiistanalainen, koska siinä nähtiin katolinen koulu Dublinissa ja sanoitukset antoivat ymmärtää, että Briania olisi pahoinpidelty sellaisessa, vaikka hän ei koskaan käynyt kyseistä koulua. Laulu arvostelee katolisen kirkon väitettyä negatiivista otetta irlantilaisesta yhteiskunnasta entisaikoina. Brian tosin laulaa kyseisessä kappaleessa "it was leaving that saved me".


title: Brian McFadden

text: Brian julkaisi australialaisen laulajan Delta Goodremin kanssa dueton "Almost Here", joka sijoittui kolmanneksi Britanniassa helmikuussa 2005 ja ykköseksi Australiassa. Hän on myös tehnyt dueton "Everybody's Someone" LeAnn Rimesin kanssa. Brianin toinen studioalbumi "Set in Stone" julkaistiin vuonna 2008, mutta kyseinen albumi ei kovin kummoisesti menestynyt. Brian McFadden yhdessä Robert Conleyn kanssa päättivät aloittaa uuden projektin nimeltä "Wall of Soundz", joka julkaisi demot ja leikkeen 4 laulusta.


title: Brian McFadden

text:
McFadden meni naimisiin Atomic Kitten -yhtyeen entisen laulajan, Kerry Katonan kanssa vuonna 2002. Heillä on kaksi lasta Molly ja Lilly Sue. Syyskuussa 2004 pari ilmoitti eroavansa.
Brian oli kihloissa laulaja Delta Goodremin kanssa, mutta pari erosi vuonna 2011.


title: Tim Thomas

text: Timothy James Thomas, Jr. (s. 15. huhtikuuta 1974 Flint, Michigan) on yhdysvaltalainen uransa päättänyt jääkiekkomaalivahti.


title: Tim Thomas

text: Tim Thomasin vietti urallaan paljon aikaa Pohjois-Amerikan ja Pohjois-Euroopan välillä. Yliopistouran jälkeen hänelle ei avautunut paikkaa kotimantereensa ammattilaissarjoista, joten hän matkasi pelaamaan kaudella 1997–1998 Suomeen Helsingin IFK:hon, jossa voitti samana vuonna SM-kultaa. Hän oli tärkeässä roolissa HIFK:n mestaruudessa tilastoillaan; 18 pelattua ottelua torjuntaprosentilla 94,7. Tämän jälkeen hän palasi takaisin kotimantereelle, mutta peliajan jäädessä vähiin hän palasi vielä samana vuonna takaisin HIFK:hon, jossa tuloksena oli hopeaa kaudella 1998–1999. Tilastot olivat 14 pelattua ottelua 91,7 torjuntaprosentilla, lisäksi hän sai yhden syöttöpisteen.


title: Tim Thomas

text: Kauden 1999–2000 Thomas pelasi IHL-liigaa Detroit Vipersissa. Pohjois-Eurooppaan hän matkasi kaudella 2000–2001 Ruotsin Elitserienissä pelanneeseen AIK:hon. Kaudella 2001–2002 Thomas teki jo sopimuksen NHL-seura Boston Bruinsin kanssa, mutta tällä kertaa Bostonilla oli ylitarjontaa maalivahdeista. Näin ollen Thomas palasi jälleen Suomeen ja tällä kertaa Oulun Kärppiin. Tim Thomasin ensimmäistä kokonaista SM-liiga-kautta pidettiin onnistuneena, vaikka Kärpät hävisikin jo playoffien alkuvaiheessa tulevalle mestarille, Helsingin Jokereille.


title: Tim Thomas

text: Kauden jälkeen Thomasin matka jatkui takaisin Pohjois-Amerikkaan, jossa hän pelasi kaudet 2002–2003 ja 2003–2004 pääosin Boston Bruinsin farmijoukkue Providence Bruinsissa. Syksyllä 2002 Tim Thomas pääsi kokeilemaan neljän ottelun verran NHL:ssä. Thomas ei vieläkään vakiinnuttanut paikkaansa Bruinsin kovassa kilpailussa. Hän saavutti kolme voittoa, yhden häviön ja hänen torjuntaprosenttinsa oli 90,7.


title: Tim Thomas

text: Hän palasi Suomeen ja Helsingin Jokereihin. Thomas pelasi kaudella 2004–2005 Jokereiden maalilla kahta ottelua lukuun ottamatta kaikki pelit. Hän rikkoi SM-liigan entisen 9 ottelun nollapeliennätyksen kuudella ottelulla pelattuaan 15 nollapeliä. Runkosarjan torjuntaprosentti oli 94,59. Playoffeissa Thomas jatkoi torjuntaprosentilla 93,84 ja voitti toisen hopeamitalinsa SM-liigassa. Kauden aikana hän voitti Kultainen kypärä -palkinnon ja lisäksi Lasse Oksanen -palkinnon , joka jaetaan runkosarjan parhaalle pelaajalle.


title: Tim Thomas

text: Thomas oli jäämässä Jokereihin kaudelle 2005–2006, mutta NHL-option turvin hän päätti lähteä takaisin Pohjois-Amerikkaan päivää ennen SM-liigakauden alkua. Hän nousi Boston Bruinsin kokoonpanoon Andrew Raycroftin ja Hannu Toivosen loukkaannuttua. Thomas pelasi koko loppukauden, yhteensä 37 ottelua torjuntaprosentilla 91,7. Kauden jälkeen Thomas teki Bostonin kanssa kolmevuotisen sopimuksen. Hänen NHL-läpimurtonsa tapahtui näin ollen kaudella 2005–2006 Thomasin ollessa 32-vuotias.


title: Tim Thomas

text: Kauden 2008–2009 päätteeksi Thomasille myönnettiin sekä William M. Jennings Trophy että Vezina Trophy. Liigan parhaalle maalivahdille jaettavan Vezina Trophyn hän sai myös kaudella 2010–2011, jonka päätteeksi hän voitti Stanley Cupin Boston Bruinsin riveissä. Samalla kaudella Thomas arvioitiin pudotuspelien arvokkaimmaksi pelaajaksi, mistä osoituksena hänelle myönnettiin Conn Smythe Trophy. Tavan mukaan yhdysvaltalaisen joukkueen voittaessa Stanley Cupin, joukkue kutsutaan audienssille Valkoiseen taloon. Tim Thomas kuitenkin jätti audienssin väliin julkaisten asiasta tiedotteen, jossa suorin sanoin kertoi näkemyksensä, jonka mukaan Yhdysvalloissa liittovaltion hallinto on uhka kansalaisten oikeuksille, vapauksille ja yksityisomaisuuden suojalle.


title: Tim Thomas

text: Kauden 2012–2013 Thomas jätti kokonaan väliin, sillä hän halusi keskittyä viettämään aikaa oman perheensä parissa. Helmikuussa 2013 Boston kauppasi Thomasin New York Islandersiin, jossa hän ei kuitenkaan pelannut yhtään ottelua. Syyskuussa 2013 Thomas siirtyi vapaana pelaajana Florida Panthersiin yksivuotisella sopimuksella. Hän ehti pelata Panthersissa 40 ottelua ennen siirtoa Dallas Starsiin kauden 2013–2014 siirtotakarajapäivänä. Stars antoi Panthersille vaihdossa maalivahti Dan Ellisin. Dallasissa Thomas pelasi kahdeksan ottelua, joista kahdessa tilille kirjattiin voitto. Thomas päätti lopettaa uransa kauden jälkeen, vaikkakaan hän ei ole antanut asiasta virallista tiedotetta.


title: Tim Thomas

text: Thomas edusti Yhdysvaltain jääkiekkomaajoukkuetta maailmanmestaruuskisoissa 1995, 1996, 1998, 1999, 2005, 2008 ja 2014 sekä talviolympialaisissa Vancouverissa 2010.


title: Tim Thomas

text: Henkilökohtaiset saavutukset


title: USB-muisti

text: USB-muisti on Flash-muistiin perustuva tiedontallennusväline. Tyypillisiä USB-muisteja ovat tietokoneiden oheislaitteina käytettävät pienikokoiset muistitikut. Pienen kokonsa ansiosta USB-muistit kulkevat kätevästi mukana ja soveltuvat paremmin tiedon siirtämiseen kuin levykkeet tai tallentavat optiset mediat, jotka ovat helposti rikkoutuvia, isokokoisia tai tallennuskapasiteetiltaan vähäisiä.


title: USB-muisti

text: Yleensä USB-muistit ovat heti käytettävissä USB-liitännän kautta ilman laitteisto-ohjaimien asennusta. Yleisin USB-muisteissa käytetty tiedostojärjestelmä on FAT32, jota useimmat käyttöjärjestelmät tukevat.


title: USB-muisti

text: Ensimmäiset muistitikut tulivat myyntiin 2000-luvun alussa. Niissä saattoi olla tallennustilaa joitain megatavuja. Vuonna 2013 Kingston teki maailmanennätyksen tallennuskapasiteetiltaan suurimmalla muistitikulla, johon mahtuu yhden teratavun verran tietoa.


title: USB-muisti

text: Nykyisin monien MP3-soittimien, kameroiden ym. laitteiden flash-muistit toimivat kuin USB-muistit, jolloin niiltä voi hakea ja jopa tallentaa tiedostoja samalla lailla kuin tavalliselle USB-muistille (laitteet liitetään USB-liitäntään sopivalla kaapelilla). USB-tikulle voi asentaa tikulta käytettäväksi suunniteltuja ohjelmia ja jopa kokonaisen käyttöjärjestelmän sovelluksineen.


title: USB-muisti

text: Suurentuneen muistikapasiteettinsa ja halventuneiden hintojensa vuoksi USB-Flash -muisteja käytetään nykyään myös rinnakkaisena massamuistina. Kiintolevyllä olevan käyttöjärjestelmän rinnalla käytetään Linux-käyttöjärjestelmää siten, että tietokonetta avattaessa valitaan käynnistysasetuksista Linuxin sisältävä usb-muisti, jolloin tietokone ei käynnistä käyttöjärjestelmää kovalevyltä, vaan USB-muistilla olevan Linuxin.


title: USB-muisti

text: Tämä mahdollistaa Linuxin käytön ilman, että kovalevy osioidaan uudelleen. Se mahdollistaa myös CD-live -levyjä korvaavan virtuaalisen Linuxin käytön kokeiluksi.


title: USB-muisti

text: USB-muisteja käytetään myös siirtämään valokuvia tietokoneelta toiselle, mikäli näillä ei ole keskenään verkkoyhteyttä sekä toimistodokumenttien siirtämiseen paikasta toiseen manuaalisesti.


title: USB-muisti

text: USB-muisteille on saatavissa toimisto-ohjelmia siten, että USB-muisti muodostaa oman virtuaalisen muistialueensa Windowsiakin käytettäessä eikä kirjoita mitään tietokoneen kovalevylle.


title: USB-muisti

text: U3-USB-muisti on kuin mukana kulkeva ohjelmapankki, jonka käyttöä on helpotettu automaattisesti käynnistyvällä valikolla ja ylläpito-ohjelmistolla.


title: USB-muisti

text: USB-muistien hinnat laskevat ja tallennuskapasiteetti kasvaa kehityksen edetessä. Suurimpia markkinoilla olevia USB-muisteja ovat 1 teratavun muistitikut.


title: Tolbiacin taistelu

text: Tolbiacin taistelu on perinteisesti vuoteen 496 ajoitettu taistelu kahden germaaniheimon, frankkien ja alemannien välillä. Legendan mukaan frankkeja johtanut Klodovig, joka vielä tuolloin oli pakana, rukoili tilanteen näyttäessä toivottomalta avukseen kristittyjen jumalaa ja lupasi kääntyä kristinuskoon, mikäli voittaisi; Klodovigin puoliso Klotilde oli harras kristitty. Sotaonni kääntyikin ja frankit kukistivat alemannit alistaen nämä hallintaansa. Gregorius Toursilaisen kronikan mukaan Klodovig piti lupauksensa ja otti kasteen vastaan Reimsissä vuoden 496 joulupäivänä.


title: Tolbiacin taistelu

text: Taistelupaikan väitetään usein sijaitsevan nykyisen Zülpichin kaupungin lähellä Nordrhein-Westfalenissa Saksassa, mutta tästä ei ole varmuutta. Pariisissa on sekä taistelupaikan mukaan nimetty katu että metroasema.


title: The Courier-Mail

text: The Courier-Mail on Brisbanen ainoa päivittäinen sanomalehti. Sen omistaa News Corp ja se julkaistaan tabloidina.


title: The Courier-Mail

text: The Courier-Mail julkaistiin ensimmäistä kertaa 28. elokuuta 1933. Se syntyi The Brisbane Courier - ja The Daily Mail -lehtien jouduttua yhdistymään suuren laman aikana. Lehden formaatti muutettiin 13. maaliskuuta 2006 broadsheetistä tabloidiin.


title: The Courier-Mail

text: The Courier-Mailin levikki on Australian lehdistä neljänneksi suurin. Aiemmin sillä oli australialaisista broadsheet-lehdistä toiseksi suurin levikki. Lehden arkipäiväleikki on 211 279 ja sunnuntailevikki 333 910.


title: Aorttaläppäleikkaus

text: Aorttaläppäleikkaus on kirurginen toimenpide, joka kohdistuu sydämen aorttaläppään.


title: Aorttaläppäleikkaus

text: Aorttaläppä sijaitsee sydämen vasemman kammion ulosvirtauskanavan suulla. Sen tehtävä on aueta sydämen supistuessa, jotta veri pääsee virtaamaan aorttaan, ja sulkeutua sydämen supistusvaiheen jälkeen, jotta veri ei virtaa taaksepäin takaisin vasempaan kammioon. Aorttaläppä on normaalisti kolmipurjeinen, mutta 1-2 prosentilla ihmisistä kaksipurjeinen.


title: Aorttaläppäleikkaus

text: Aorttaläppä voi ahtautua, vuotaa tai tehdä molempia. Yleisin kirurgista hoitoa vaativa aorttaläppävika on ikään liittyvä aorttaläpän kalkkeutuminen ja sen aiheuttama ahtauma eli stenoosi. Toiseksi yleisin leikkaushoitoa vaativa sairaus on kaksipurjeiseen aorttaläppään kehittyvä ahtauma, vuoto tai molemmat.


title: Aorttaläppäleikkaus

text: Yleensä aorttaläpän vikoja ei operoida, jos potilas on oireeton. Syy tähän on se, että leikkauskuolleisuus on suurempi kuin oireettoman potilaan kuolleisuus.


title: Aorttaläppäleikkaus

text: Oireiden ilmaantuessa kirurginen hoito on tarpeellinen. Sairasta aorttaläppää ei yleensä pystytä leikkauksella korjaamaan toimivaksi, vaan läppä joudutaan vaihtamaan.


title: Aorttaläppäleikkaus

text: Läpän vaihto tapahtuu yleensä avosydänleikkauksessa. Avosydänleikkauksessa potilaan rintalasta halkaistaan nukutuksen aikana. Rintalasta levitetään auki. Sen jälkeen potilas liitetään sydän-keuhkokoneeseen ja sydän pysäytetään.


title: Aorttaläppäleikkaus

text: Vioittuneen läpän tilalle voidaan asentaa keinoläppä tai eläinmateriaalista valmistettu bioläppä. Keinoläpän etuna on sen hyvä kestävyys, ja haittapuolena on sen vaatima pysyvä varfariini-verenohennuslääkitys. Bioläppä vaatii ohennuslääkitystä ainoastaan jonkin aikaa leikkauksen jälkeen, mutta bioläpän kestävyys on huonompi.


title: Aorttaläppäleikkaus

text: Aorttaläppäleikkaukseen liittyy muutaman prosentin leikkauskuolleisuus.


title: Aorttaläppäleikkaus

text: Kehitteillä on tekniikoita, joissa uusi läppä voitaisiin laittaa paikoilleen ilman avosydänleikkausta.Artikkeli perustuu pääosin lähteeseen The Society of Thoracic Surgeons: Aortic valve replacement


title: Delo No...

text: Delo No... on kirgisialainen sanomalehti. Sen julkaisu aloitettiin Biškekissä vuonna 1991. Lehti ilmestyy viikoittain ja julkaistaan venäjän kielellä.


title: Delo No...

text: Delo No... -lehden päätoimittajana toimii Victor Zapolski, joka perusti sen yhdessä Svetlana Krasilnikovan kanssa. Lehden levikki on Kirgisian suurin. Se oli vuonna 2000 noin 56 000 . Lehti on yksityisessä omistuksessa.


title: Len Wiseman

text: Len Wiseman (s. 4. maaliskuuta 1973) on yhdysvaltalainen elokuvaohjaaja ja käsikirjoittaja, joka tunnetaan parhaiten elokuvasta "Varjojen valtakunta". Wiseman on myös käsikirjoittanut ja ohjannut sen jatko-osan "". Wiseman ohjasi vuonna 2007 ilmestyneen "Die Hard 4.0" -elokuvan, jonka pääosassa nähtiin Bruce Willis.


title: Len Wiseman

text: Wiseman aloitti uransa "Tähtiportti"-elokuvan apulaiskäsikirjoittajana ja avusti myöhemmin myös "Independence Day – Maailmojen sota" ja "Men in Black – miehet mustissa" -elokuvien käsikirjoituksessa.


title: Len Wiseman

text: Wiseman avioitui näyttelijä Kate Beckinsalen kanssa vuonna 2004 Bel Airissa, Kaliforniassa.


title: Hyppypäästäiset

text: Hyppypäästäiset ("Macroscelidea") on afrikkalainen nisäkäslahko, joka vielä muutama vuosikymmen sitten luettiin hyönteissyöjiin. Hyppypäästäisillä on hyvin kehittyneet aivot ja suurehkot silmät. Hyppypäästäiset on varsin pieni ja yhtenäinen lahko, johon luetaan vain yksi heimo (hyppypäästäiset, "Macroscelididae" (artikkelin viitteettömien suomenkielisten nimien lähde, uudet nimet vahvistamattomia ehdotuksia)), jossa on neljä sukua ja 17 lajia sekä lukuisia alalajeja.


title: Hyppypäästäiset

text: Hyppypäästäisiä on toisinaan kutsuttu myös norsupäästäisiksi niiden englanninkielisen nimen "elephant shrews" mukaan. Nimitys tulee lajeille ominaisesta pitkästä kärsämäisestä kuonosta, aiemmin oletetusta sukulaisuussuhteesta varsinaisiin päästäisiin ("Soricidae"), ulkonäöllisestä yhtenevyydestä päästäisten kanssa ja siitä, että ne päästäisten tavoin syövät selkärangattomia. Nykyisin hyppypäästäisten ei katsota olevan sukua varsinaisille päästäisille, ja siksi niitä on alettu englannin kielessä kutsua myös "sengeiksi" niiden bantukielisen nimityksen mukaan. Nisäkäsnimistötoimikunta ehdotti vuonna 2008 niille uutta suomenkielistä nimeä "kuonokkaat".


title: Hyppypäästäiset

text: Suurin osaa hyppypäästäisistä elää Saharan eteläpuolisessa Afrikassa ja vain yksi laji, norsupäästäinen, Pohjois-Afrikassa Välimeren rannikolla. Lahkon alkuperäinen levinneisyysalue käsitti koko Afrikan, mutta Saharan kuivuminen on jakanut sen kahtia. Hyppypäästäisiä tavataan monenlaisissa ympäristöissä autiomaasta metsiin, mutta missään ne eivät ole erityisen runsaslukuisia. Koska hyppypäästäiset ovat varovaisia ja niillä on hyvä suojaväri, niiden havaitseminen ja pyydystäminen on usein vaikeaa, vaikka ne ovat päiväeläimiä ja hyvin aktiivisia liikkeissään.


title: Hyppypäästäiset

text: Hyppypäästäisillä on kaksi huomiota herättävää tuntomerkkiä. Ensinnäkin jatkuvasti liikkuva "kärsä" – pitkä, liikkuva kuono, jonka päässä ovat sieraimet. Toinen tuntomerkki on pitkät ja hieman kengurumaiset takajalat, erityisesti sääret, joiden luut muodostuvat yhteenkasvaneista sääri- ja pohjeluusta ("hyppypäästäiset"). Nämä eläimet eivät kuitenkaan hypi takajalkojensa varassa. Hyppypäästäisten pituus vaihtelee huomattavasti lajeittain 10–30 senttimetrin välillä ja paino alle 50:stä yli 700 grammaan.


title: Hyppypäästäiset

text: Toisin kuin useimmat muut piennisäkkäät, hyppypäästäiset saavat kerrallaan usein vain 1–2 poikasta. Poikaset ovat syntyessään suhteellisen suuria ja hyvin karvoittuneita. Ne myös näkevät melko hyvin ja pystyvät melko pian juoksemaan. Hyppypäästäiset ovat melko lyhytikäisiä, luonnossa ne voivat saavuttaa 4 ja eläintarhassa 5,5 vuoden iän.


title: Hyppypäästäiset

text: Hyppypäästäisten ravinto koostuu pääosin hyönteisistä ja muista selkärangattomista pikkueläimistä, mutta siihen kuuluu myös siemeniä ja silloin tällöin kasvien vihreitä osia.


title: Hyppypäästäiset

text: Käsitykset hyppypäästäisten evolutiivisesta asemasta muiden nisäkkäiden joukossa ovat vaihdelleet. Niitä on pidetty paitsi hyönteissyöjinä, myös sorkkaeläinten, tupaijoiden ja jäniseläinten sukulaisina. Uusimpien eikä aivan kiistattomien molekyylifylogeneettisten tutkimusten mukaan hyppypäästäiset voitaisiin lukea samaan ylälahkoon Afrotheria muun muassa kultamyyrien, sireenieläinten ja norsueläinten kanssa. Anatominen aineisto ei kuitenkaan tue tätä teoriaa.


title: Hyppypäästäiset

text: Hyppypäästäisten heimossa katsottiin aiemmin olevan useita alaheimoja. Näistä "Macroscelidinae", "Mylomygalinae" ja "Myohyracinae" olivat esihistoriallisia ja kuolivat sukupuuttoon jo pleistoseenikaudella noin 2 miljoonaa vuotta sitten. Elossa olevat lajit jaettiin kahteen alaheimoon: jättiläishyppypäästäiset ("Rhynchocyoninae", sisälsi suvun "Rhynchocyon") ja hyppypäästäiset ("Macroscelinae", sisälsi muut 3 sukua). Uudemmissa luokituksissa näitä alaheimoja ei yleensä enää käytetä.


title: Hyppypäästäiset

text: Vuonna 2005 ilmestyneen Wilsonin ja Reederin "Mammal Species of the World" -teoksen mukaan hyppypäästäisten heimossa oli tuolloin 4 sukua ja 15 lajia. Lajimäärä kasvoi kahdella, kun vuonna 2008 julkaistiin tieteelle uusina nisäkäslajeina Tansaniasta löydetty "Rhynchocyon udzungwensis" ja Etelä-Afrikasta löydetty "Elephantulus pilicaudus". Vuonna 2014 tieteelle kuvattiin Namibiasta löydetty uusi laji "Macroscelides micus".


title: Air Corridor

text: Air Corridor oli mosambikilainen lentoyhtiö. Sen kotikenttänä toimi Nampulan lentoasema Nampulassa.


title: Air Corridor

text: Air Corridor perustettiin vuonna 2004 ja aloitti toimintansa saman vuoden elokuussa. Yhtiö oli yksityisessä omistuksessa. Se lopetti toimintansa vuonna 2008.Air Corridorilla ei ollut kohteita kotimaansa ulkopuolella.


title: Air Corridor

text: Air Corridor käytti kolmea Boeing 737-200 -konetta.


title: Tom Morris

text: Tom Morris on ollut ainakin seuraavien henkilöiden nimi:


title: Valkeinen

text: Valkeinen voi tarkoittaa:Lisäksi Suomessa on useita muita Valkeinen-nimisiä järviä tai muita vesialueita.


title: Ihtiriekko

text: Ihtiriekko (myös äpärä, liekkiö, sikiö) on suomalaisten uskomusten mukaan siunaamatta, kastamatta tai väärään paikkaan haudatun lapsen tai sikiön kummitus. Usein ihtiriekon kerrottiin olevan haudatun äitinsä talon alle ja itkevän karmaisevalla tavalla. Nykyisin ihtiriekoksi voidaan kutsua nuorta meluavaa häirikköä.


title: Ihtiriekko

text: "Suomalaiset muinaisuskonnot" -kirjassa kerrotaan ihtiriekosta seuraavasti; "Ihtiriekko on salaa synnytetyn, salaa tapetun ja salaa haudatun lapsen ruumis, joka ei saa rauhaa, ellei joku paljasta lapsen äitiä tai saa siunausta."


title: Ihtiriekko

text: Usein kerrottiin, että ihtiriekko oli äpärälapsi, jonka äiti tappoi pitääkseen luvattoman suhteen salassa. Lapsen ruumiskin täytyi hävittää salassa, sitä ei voinut viedä kirkkomaalle, eikä se voinut saada papin siunausta. Niin lapsi haudattiin talon alle, metsään tai pihapiiriin. Lapsen sielu joutui välitilaan, se ei päässyt tuonpuoleiseen, koska oli siunaamaton. Pihalle haudattu parkui ja häiritsi talon väkeä tai jos ruumis oli metsässä, haamu pelotti ohikulkijoita itkullaan. Ihtiriekko lopetti kummittelun vasta, jos joku etsi sen ruumiin ja hautasi sen asianmukaisesti.


title: Ihtiriekko

text: Yksi mahdollinen selitys nimelle on murteellinen muoto sanasta "itse-riekko". Tämä merkitsisi linnun hahmoista surmatun lapsen varjosielua eli sielulintua. Itse on suomalaisessa mytologiassa tavattu ihmisen varjosielu, jonka kuviteltiin voivan jäädä maan päälle kummittelemaan kuoleman jälkeen.


title: Ihtiriekko

text: Myös moniselitteisen liekkiön eräs merkitys on väärin haudatun lapsen levoton sielu.


title: Ihtiriekko

text: Taiteilija Hanna Lehikoinen on tehnyt ihtiriekosta installaation.


title: Haapamäen rautatieasema

text: Haapamäen rautatieasema () on Suomen rataverkolla Keuruun kaupungin Haapamäen kylässä sijaitseva rautateiden risteysasema. Rautatie Tampereelta Haapamäelle ja edelleen Seinäjoelle valmistui 1882. Haapamäestä tuli risteysasema, kun rata Jyväskylään valmistui 1896. Ennen Jyväskylän radan rakentamista Haapamäen aseman nimi oli Keuru. Nimi kirjoitettiin yhdellä u-kirjaimella, toisin kuin nykyään. Neljäs Haapamäellä risteävä rataosa oli 1930-luvulla valmistunut Porin rata.


title: Haapamäen rautatieasema

text: Liikenne oli vilkasta 1970-luvulle saakka, sillä Haapamäen kautta kulki kaikki Pohjanmaalle ja Jyväskylään suuntautunut liikenne. Kun Tampereen–Parkanon–Seinäjoen oikorata valmistui 1971, siirtyi Pohjanmaan suunnan liikenne pois Haapamäen asemalta. Lopullisesti Haapamäki hiljeni pikkuasemaksi, kun rata Jämsänkoskelta Jyväskylään valmistui vuonna 1978. Myös Porin radan henkilöliikenteen lakkautus 1981 vähensi liikennemääriä.


title: Haapamäen rautatieasema

text: Lipunmyynti asemalla loppui vuonna 2004, ja samalla muukin henkilöstö poistui asemalta junien siirryttyä kauko-ohjaukseen. VR:n ja liikenne- ja viestintäministeriön päätöksen mukaan henkilöliikenne Haapamäellä piti loppua kokonaan maaliskuussa 2016. Myöhemmin liikennettä päätettiin jatkaa toistaiseksi.


title: Haapamäen rautatieasema

text: Haapamäen rautatieasema rakennettiin vuosina 1880–1882. Samaan aikaan olivat käynnissä Tampereen ja Vaasan välisen rautatien rakennustyöt. Aseman seutu oli alun perin harvaan asuttua erämaata, mutta aseman ympärille kehkeytyi nopeasti kylä. Asemapäällikölle, ratavahdille ja muulle rautatiehenkilökunnalle rakennettiin asunnoiksi komeita hirsitaloja. Samoin osa rautatien rakentajista asettui pysyvästi asemakylään ja rakensi itselleen talon. Rautatie houkutteli paikalle kauppiaita, koska se tarjosi heille huomattavan rahtiedun. Rautatieliikenteen alkaessa vuonna 1882 aseman seudulle oli muodostunut kylä, jossa oli useita kymmeniä taloja.


title: Haapamäen rautatieasema

text: Valtionrautatiet rakensi jatkuvasti uusia asuntoja kasvavalle henkilökunnalle. Haapamäestä oli määrä tulla risteysasema, minkä vuoksi ratapihaa laajennettiin ja asemalle rakennettiin veturitalli ja vesitorni. Pohjanmaan ja Savon radan välistä yhdysrataa oli suunniteltu jo pitkään, mutta kinastelu ratalinjasta viivästytti rakennustöiden aloittamista. Venäjän sotaministeriö piti poikkirataa strategisesti tärkeänä ja vaati nopeita toimia ratayhteyden saamiseksi. Haapamäestä tuli risteysasema vuonna 1897, kun ratayhteys Jyväskylään valmistui. Uusi rata kulki Keuruun kirkonkylän kautta ja myös sinne rakennettiin asema. Tällöin kirkonkylän aseman nimeksi tuli Keuruun rautatieasema, ja Haapamäen rautatieasema, joka siihen asti oli tunnettu Keuruun rautatieasemana, sai nykyisen nimensä.


title: Haapamäen rautatieasema

text: Haapamäen muuttuminen risteysasemaksi oli merkittävä käännekohta aseman kehityksessä. Haapamäellä Valtionrautateiden henkilöstön määrä nousi kahteensataan. Liikenteen, rautatiekaluston ja ratojen hoitoon tarvittiin valtavasti henkilökuntaa ympäri vuorokauden. Liikennettä hoidettiin asemarakennuksesta, jossa työskenteli useita virkailijoita ja muuta palvelusväkeä. Junissa oli veturinkuljettajan ja konduktöörin lisäksi paljon muutakin henkilökuntaa. Haapamäelle oli keskitetty höyryveturien polttoaineena käytettävien halkojen varastointi, mikä antoi työtä monelle paikkakuntalaiselle. Halot kuljetettiin aseman halkotarhaan reillä lähialueen metsistä, ja osa tuotiin myös junilla lähiasemilta. Halkojen pilkonta ja lastaus tenderiin vaati paljon työväkeä. Yhdellä kuormauksella päästiin Haapamäeltä seuraavalle lastauspaikalle, joita oli Seinäjoella, Jyväskylässä ja Tampereella. Vesitornista saatiin vettä veturiin höyryn kehittämiseksi ja veturitallilla tehtiin vaativampia huoltotoimia. Radan kunnossapitoon tarvittiin työvoimaa ympäri vuoden: talvella luotiin lunta pois kiskoilta ja kesällä vaihdettiin ratapölkkyjä ja huolehtittiin siitä, että rata on teknisesti liikennöitävässä kunnossa.


title: Haapamäen rautatieasema

text: Porin radan rakentaminen 1930-luvun alussa oli Haapamäen rautatieasemalle merkittävä kehitysaskel. Kasvavan liikenteen vuoksi ratapihan länsipuolelle rakennettiin lisää raiteita. Samalla aseman pohjoispuolinen tasoristeys poistettiin, ja maantietä varten rakennettiin ylikulkusilta. Uuden radan myötä Haapamäeltä voitiin nyt liikennöidä neljään eri suuntaan, mikä oli harvinaista Suomessa siihen aikaan. Tämä merkitsi sekä henkilökunnan määrän kasvua että lisärakentamisen tarvetta. Veturitallia suurennettiin ja halkotarha laajeni. Valtionrautatiet rakennutti aseman läheisyyteen nelikerroksisen tiilitalon, johon tuli 24 asuntoa rautatieläisten käyttöön. Uuden radan myötä aseman arvoluokka nousi, mikä vaikutti myös henkilökunnan palkkojen kasvuun. Ratapihan vaihdekuvio rakennettiin siten, että kaikilta neljältä radalta pystyi saapumaan ja lähtemään samanaikaisesti.


title: Haapamäen rautatieasema

text: Pian Porin radan valmistumisen jälkeen alkoi Haapamäki–Saarijärvi-radan suunnittelu. Puolustusvoimat ja keskisuomalaiset kansanedustajat olivat hankkeen takana. Oikorataa pidettiin tärkeänä, koska se lyhentäisi matkaa sadalla kilometrillä Jyväskylä–Haapajärvi-radalta etelän suuntaan. Tällöin voitaisiin liikennöidä suoraan Haapamäen kautta Tampereelle kiertämättä lainkaan Jyväskylän kautta. Hanketta ajoi kansanedustaja Taavi Vilhula, ja esitys meni nopeasti läpi eduskunnassa. Ratalinja merkittiin maastoon 1930-luvun lopulla, ja tärkeimmäksi väliasemaksi oli tulossa Multia, joka oli kansanedustaja Vilhulan kotipaikka. Toisen maailmansodan syttyminen kuitenkin katkaisi radan rakentamisen, ja raskaat sotakorvaukset hillitsivät lisärakentamista vielä pitkään sodan päätyttyäkin. Radan rakentamispäätös hylättiin lopullisesti siinä vaiheessa, kun Jyväskylän ja Jämsän välisen oikoradan suunnittelu alkoi.


title: Haapamäen rautatieasema

text: Suomen rataverkon kahden tärkeän solmukohdan, Seinäjoen ja Pieksämäen rautatieasemien välimatka Haapamäen kautta kulkien on 276 kilometriä. Vuosina 1971–1981 Haapamäen kautta pystyi kulkemaan rautateitä pitkin ympyrän vaihtamatta välillä kulkusuuntaa. Reitti kulki Haapamäeltä Parkanon kautta Tampereelle ja sieltä Oriveden kautta takaisin Haapamäelle. Sattumaa tai ei, mutta myös tämän ympyräreitin pituus oli 276 kilometriä.


title: Haapamäen rautatieasema

text: Haapamäen aseman merkitys väheni uusien oikoratojen valmistumisen myötä. Pohjanmaan junat siirtyivät vuonna 1971 liikenteelle avatulle, Tampereelta Parkanon kautta Seinäjoelle suuntautuvalle radalle ja Keski-Suomen junat vuonna 1978 valmistuneelle, Jämsän kautta Jyväskylään kulkevalle radalle. Henkilöliikenne Haapamäen ja Porin välillä lakkautettiin vuonna 1981 ja rataosat Haapamäeltä Kihniön Aitonevalle ja Kankaanpäästä Porin Ruosniemeen poistettiin kokonaan käytöstä vuonna 1985. Muutaman vuoden ajan toiminut museojunaliikenne Haapamäeltä Virroille lopetettiin vuonna 1995.


title: Haapamäen rautatieasema

text: Liikenteen vähentyessä Haapamäen ratapihaa voitiin yksinkertaistaa. Vuonna 1990 asemalta pohjoiseen johtava sahan raide muutettiin Porin radan lähtöraiteeksi ja vanha Porin raide uudeksi Seinäjoen radan lähtöraiteeksi. Haapamäen aseman miehitys lopetettiin kauko-ohjauksen valmistuttua vuonna 2004. Asemarakennus, asemaravintola ja joukko alueen muita rakennuksia siirtyivät Senaatti-kiinteistöille vuonna 2007. Museovirasto on luokitellut Haapamäen asema-alueen valtakunnallisesti merkittäväksi suojelukohteeksi.


title: Haapamäen rautatieasema

text: Haapamäen ensimmäinen asemarakennus rakennettiin 1880-luvun alkupuolella, ja se otettiin käyttöön vuonna 1882, kun Tampereen ja Vaasan välinen rautatieliikenne alkoi. Rakennus sijaitsi ratapihan länsipuolella. Kun Haapamäki muuttui risteysasemaksi Jyväskylän radan valmistumisen myötä, ratapihan itäpuolelle rakennettiin uusi asemarakennus. Vanhasta asemarakennuksesta tehtiin tällöin asemapäällikön asunto. Sen yhteyteen kuului myös suuri puisto, joka tunnetaan silloisen asemapäällikön mukaan Gröndahlin puistona. Porin radan vaatiman ratapihan laajennuksen yhteydessä vuonna 1937 puisto tuhottiin ja vanha asemarakennus purettiin. Gröndahlin kerrotaan lähettäneen silloin 2000 kasvilajia ja -lajiketta Helsingin yliopiston kasvitieteelliseen puutarhaan.


title: Haapamäen rautatieasema

text: Haapamäen uusi asemarakennus on valmistunut vuonna 1897. Se on Bruno Granholmin suunnittelema ja edustaa kansallisromanttista tyyliä. Rakennukseen tuli toisen ja kolmannen luokan matkustajille erilliset odotushuoneet. Päädyssä sijaitsee ravintolasali, jonka palveluja käyttivät niin matkustajat kuin paikalliset asukkaatkin. Henkilöjunien pysähdysaika oli Haapamäellä vielä 1900-luvun alkupuolella noin puoli tuntia, jotta matkustajat saattoivat poiketa ravintolassa virkistäytymässä.


title: Haapamäen rautatieasema

text:
Kasvavan kysynnän vuoksi Valtionrautatiet rakennutti 1940-luvulla asemarakennuksen pohjoispuolelle erillisen funkkistyylisen asemaravintolan. Sen alakerrassa sijaitsevat ravintolasali ja keittiö ja yläkerrassa henkilökunnan asunnot. 1940-luku oli ravintolatoiminnan kannalta suotuisaa, koska autoja oli vielä vähän ja Karjalasta tulleet siirtolaiset matkustelivat paljon. Suosio alkoi kuitenkin laskea nopeasti. Tähän olivat syynä lähinnä yksityisautoilun lisääntyminen, joka vähensi junamatkustajien määrää, sekä aikataulujen nopeuttaminen, jolla haluttiin tehdä juna autoa houkuttelevammaksi kulkuneuvoksi. Täten pysähdykset lyhenivät Haapamäellä, eikä ohi matkaavilla ihmisillä ollut enää mahdollisuutta käyttää ravintolan palveluja. Ravintolan alamäkeä vauhditti myös vapaa oluen myynnin alkaminen kahviloissa. Koska ravintola oli matkustajaliikenteen takia avoinna myös öisin,
se houkutteli paikalle lähinnä alkoholia nauttivia asiakkaita, mikä vähensi paikan viihtyisyyttä ja johti lopulta ravintolan sulkemiseen.


title: Haapamäen rautatieasema

text: Vuonna 2013 Senaatti-kiinteistöt myi asemarakennuksen, asemaravintolan ja autokorjaamon 26 500 eurolla Haapamäen Asema Oy:lle. Viisi asemanseudun kulttuurihistoriallisen arvon kunnioittamisesta ja säilymisestä huolestunutta Keuruun kaupunginvaltuutettua vaativat kaupunkia käyttämään etuosto-oikeuttaan kaupassa.Ratapihan raiteisto oli 60-luvun alussa laajimmillaan. Kaikkiin neljään suuntaan pystyi lähtemään ja saapumaan samanaikaisesti. Matkustajajunille tarkoitettuja raiteita olivat raiteet I-VI ja tavarajunille raiteet 6a-16. Lisäksi veturitallilla oli raiteisto veturien ja matkustajavaunujen säilytykseen. Eniten liikennöidyt raiteet ja vaihteet olivat uusittu 43-kilon kiskopainolle. Muutamassa kohdassa käytettiin risteysvaihteita, koska niillä tehdyt vaihdekujat vievät vähemmän tilaa ja niillä saatiin useita kulkuvaihtoehtoja.


title: Haapamäen rautatieasema

text: Ratapihan turvalaitteiksi oli asennettu Wärtsilä Pietarsaaren konepajan valmistamat kampiasetinlaitteet etelä- ja pohjoispäiden vaihdekojuihin: vaihdepiirit I ja II. Asetinlaitteet I ja II toimivat toisistaan erillään, joka vaati puhelinsoittoja junasuorittajan ja asetinlaitteiden vaihdemiesten välillä raiteiden käytöstä sopimiseksi. Vaihteet käännettiin käsin halutulle raiteelle. Tämän jälkeen vaihteet lukittiin vaijerivälitteisellä kampiasetinlaitteella kampea kääntämällä. Vaihteiden lukitsemisen jälkeen soitettiin junansuorittajalle, joka antoi luvan asettaa junakulkutie asetinlaitepukissa olevilla vivuilla. Kulkutien asettamisen jälkeen vaihdemies käänsi semaforin eli siipiopastimen siivet ylös, joka tarkoitti, että juna saa tulla asemalle. Junansuorittaja näki raidekaaviotauluun syttyneistä merkkilampuista, että junakulkutie oli turvattu saapumisraiteelle asti.


title: Haapamäen rautatieasema

text: Ratapihalla oli vaihdepiirien I ja II lisäksi keskivaihde (III) ja tallivaihde (IV). Niissä ei ollut asetinlaitetta, vaan vaihteet käännettiin käsin ja lukitukset hoidettiin vaihteissa olevilla hakasilla. Koko ratapihan vaihdekopit olivat toisiinsa yhteydessä puhelimitse, ja sopivat junien kulusta ratapihan sisällä vaihdepiiriltä toiselle. Junansuorittaja lähetti matkaan matkustajajunat; vaihdemiehet lähettivät tavarajunat.


title: Haapamäen rautatieasema

text: Ratapihalla järjesteltiin eri suunnista tulleiden tavarajunien vaunuja toisiin juniin. Tavaraterminaalissa purettiin saapuvia vaunukuormia ja lastattiin kappaletavaraa lähteviin vaunuihin. Vaunujen siirtelystä käytettiin nimitystä vaihtotyöt, jossa töitä tehtiin veturikuljettajan, konduktöörin, vaihdemiesten ja junamiesten työryhmässä.


title: Haapamäen rautatieasema

text: Vaihtotöissä vaunut vedettiin pohjoispäässä Porin vetotielle Kotalan suuntaan ja etelävaihteella etelän vetotielle raide 201. Kun koko vaunuletka oli saatu vedettyä tietyn vaihteen taakse, veturi alkoi työntää letkaa takaisinpäin täydellä teholla. Letkassa olevat irrotetut vaunut jaettiin ns. heittoliikkeen avulla eri raiteille. Vaihtotöitä ei tehty tietyllä ratapihan osalla silloin, kun ratapihalla oleva vaihtotyökielto-opastimen siipi oli vaakasuorassa asennossa. Tämä tarkoitti, että jokin juna oli saapumassa asemalle tai lähtemässä asemalta, ja samanaikaisesti ei voitu sallia vaihtotyöliikennettä.


title: Haapamäen rautatieasema

text: Vaihtotyöveturin eli päivystäjän yleisin seisontaraide oli päätepuskinraide 4a. Parhaimmillaan oli kolme veturia päivystämässä ratapihan ruuhkien vuoksi, sota-aikana jopa viisi. 70-luvulta 80-luvun loppuun riitti yksi päivystäjä.


title: Haapamäen rautatieasema

text: Lisäjunansuorituspaikan rakentaminen Ristimäkeen vuonna -47 helpotti ruuhkia. Lisäksi Kolhon ratapihaa parannettiin saman aikaisesti.


title: Haapamäen rautatieasema

text: Ratapihalla oli neljä vesiviskuria, joihin vesi tuli tallin takana olleesta vesitornista. Aluksi vesitorniin pumpattiin vesi läheisestä Niemelänjärvestä, jonka rannalla oli pumppaamo. Myöhemmin kylän vesijohtoverkon kehittyessä vesi tuli vesijohtoverkosta. Vesiviskurit olivat 1-2 ja 6a-7 raiteiden välissä sekä veturitallin kuonamontun vieressä ja halkotarhan vyörytyslaitteiden luona.


title: Haapamäen rautatieasema

text: Haapamäen asemapäällikkönä ovat toimineet seuraavat henkilöt:Vuodesta 1968 alkaen Haapamäen asemapäällikön virkanimikkeenä on ollut liikennealueen päällikkö.


title: Take a Bow (Madonnan kappale)

text: Take a Bow on yhdysvaltalaisen poplaulajan Madonnan toinen kappale ja toinen single hänen kuudennelta studioalbumiltaan "Bedtime Stories". Se julkaistiin joulukuussa 1994. Madonnan ja Babyfacen tuottamasta kappaleesta tuli vuoden 1995 myydyin single, ja sen paras sijoitus Yhdysvaltain Billboard-listalla oli ykkössija. Britanniassa menestys oli vaisumpaa; paras sijoitus oli vasta kuudestoista. Kappale on silti yksi Madonnan suurimmista hiteistä.


title: Take a Bow (Madonnan kappale)

text: ”Take a Bow'sta” tuli Madonnan ensimmäinen listaykkönen Yhdysvalloissa lähes kolmeen vuoteen. Balladi, jossa taustalaulajana toimi tuottaja Babyface, erosi Madonnan senhetkisestä rohkeasta ja seksiä tihkuvasta tuotannosta vahvasti.


title: Take a Bow (Madonnan kappale)

text: Kappaleen musiikkivideo, jonka ohjasi Michael Haussman, kuvattiin Antequerassa Espanjassa. Se kertoo Madonnan ja espanjalaisen härkätaistelijan Emilio Muñozin traagisesta romanssista. Videon teeman haluttiin olevan espanjalaistyylinen, koska Madonna oli sopinut Eva Peronin roolista elokuvassa "Evita". Madonna tosin sai puoleensa eläinsuojelijoiden vastalauseita: he syyttivät tähden ihannoivan härkätaistelua.


title: Take a Bow (Madonnan kappale)

text: ”Take a Bow” esitettiin "Frendien" ensimmäisen tuotantokauden viimeisessä jaksossa.


title: Meriinaho

text: Meriinaho on entisen Korpiselän kunnan kylä, jonka itäosa luovutettiin Neuvostoliitolle 1944 ja jonka Suomen puolelle jäänyt osa kuuluu nykyisin Joensuun kaupunkiin. Meriinaho sijaitsee Korpijärven etelärannalla Joensuun kaupungin itäosassa valtakunnan rajan tuntumassa noin 70 kilometriä Joensuun keskustasta kaakkoon. Venäjän puolelle jääneeseen, nykyisin tyhjillään olevaan, Korpiselän kirkonkylään matkaa on noin 10 kilometriä. Meriinahon naapurikyliä ovat Hoilola, Saarivaara ja Korpijärven pohjoispuolella oleva Saaroinen sekä luovutetulle alueelle jäänyt Tšiipakka.


title: Meriinaho

text: Viime sotien alueluovutuksissa uusi valtakunnan raja halkaisi Meriinahon kylän, siten että osa kylästä jäi luovutetulle alueelle. Meriinaho kuului Korpiselän kuntaan vuoteen 1946 asti, jolloin se lakkautettiin ja liitettiin Tuupovaaran kuntaan, joka puolestaan liitettiin Joensuun kaupunkiin vuonna 2005.


title: Kiira (taruolento)

text: Kiira on Länsi-Suomen joillakin alueilla tunnettu paha uskomusolento. Kiira tuli toisinaan asumaan talon pihapiiriin, jolloin se kannatti ajaa pois loitsulla ja taioilla. Kiirastorstai oli erityisen suotuisa päivä kiiran karkottamiseen.


title: Kiira (taruolento)

text: Nimitys Kiira on ilmeisesti syntynyt sanasta kiirastorstai, jonka vastine ruotsissa merkitsee puhdistamista ja torstaita, ja tulee juuri siitä, että sinä päivänä ihmisten asuinympäristöt puhdistettiin pahoista hengistä. Samoin kiirastuli viittaa puhdistamiseen.


title: Kunnallisvero (Suomi)

text: Kunnallisvero on Suomessa tulovero, joka peritään verovelvollisen ansiotuloista. Verovelvollinen maksaa kunnallisveroa sille kunnalle, joka on ollut hänen kotikuntansa verovuotta edeltävän vuoden viimeisenä päivänä.


title: Kunnallisvero (Suomi)

text: Kunnallisvero vaihtelee kunnittain. Vuonna 2015 kunnallisveroprosentti vaihtelee välillä 16,50–22,50. Kunnat vahvistavat seuraavan vuoden kunnallisveroprosenttinsa vuosittain aina vuoden lopulla.


title: Kunnallisvero (Suomi)

text: Valtion pääoma- ja ansiotuloverosta poiketen kunnallisveroprosentti ei muutu tulojen mukaan. Vähennysten vuoksi pienituloisemmat kuitenkin maksavat ansiotuloistaan vähemmän kunnallisveroa kuin enemmän ansaitsevat. Esimerkiksi 24 000 euron vuositulolla kunnallisvero on noin 85 % nimellisen kunnallisveroprosentin mukaisesta verosta. Kunnallisvero on efektiivisesti osittain progressiivinen vero.


title: Kunnallisvero (Suomi)

text: Verotuotoltaan kunnallisvero on arvonlisäveron ohella Suomen merkittävin vero. Vuonna 2013 se tuotti noin 20 % julkisen sektorin keräämistä verotuloista.


title: Kunnallisvero (Suomi)

text: Kunnallisveron lisäksi kunnat saavat tuloja mm. kiinteistöverosta ja osuuden yhteisöveron tuotosta.


title: Kunnallisvero (Suomi)

text: Kunnallisveron määräämistä kutsuttiin aikanaan "taksoitukseksi" ja sitä varten jokaisessa kunnassa toimi "taksoituslautakunta". Taksoituslautakunnat lakkautettiin vuoden 1960 alussa, jolloin valtion-, kunnallis- ja kirkollisverotus yhdistettiin ja perustettiin "verolautakunnat" uuden verotuslain nojalla.


title: Kunnallisvero (Suomi)

text: Kunnallisverotuksessa tulot laskettiin aikaisemmin veroäyreinä siten, että yhtä veroäyriä vastasi sadan markan tulo, vuoden 1963 rahanuudistuksen jälkeen yksi markan vastasi veroäyriä. Kunnallisveroprosentista käytettiin nimitystä "veroäyrin hinta". Näistä termeistä luovuttiin vuonna 2002 euron käyttöönoton yhteydessä.


title: Kunnallisvero (Suomi)

text: Kunnallisvero on kiristynyt vuosikausia. Keskimääräinen veroprosentti on noussut 1990–2015 yli 3 prosenttiyksiköllä.


title: Kunnallisvero (Suomi)

text: Maakunnittain tarkasteltuna kunnallisvero on Ahvenanmaalla muuta maata kevyempi. Ahvenanmaan keskimääräinen kunnallisveroprosentti vuonna 2015 on 17,73, kun manner-Suomessa sama on 19,85. Toiseksi kevyintä kunnallisverotus on Uudellamaalla (18,85 %).


title: Kunnallisvero (Suomi)

text: Kunnallisveroprosentteihin on kohdistunut ja kohdistuu korotuspaineita tulevina vuosina. Noin kolmannes kunnista nosti kunnallisveroprosenttiaan sekä vuonna 2014 että vuonna 2015.


title: Kunnallisvero (Suomi)

text: Korkeimmillaan kunnallisveroprosentit ovat usein siellä, missä väestön tulotaso on alhainen. Vähävaraisilla alueilla myös veronkorotuspaine on usein suurin, mikä voi johtaa kuntien välisten erojen kasvamiseen.


title: Kunnallisvero (Suomi)

text: Kuntien tehtävät jakautuvat sosiaalihuoltoon, terveydenhuoltopalveluihin, opetus- ja kulttuuripalveluihin, teknisiin palveluihin ja muihin palveluihin. Vuonna 2012 laskettiin kunnilla olevan 535 tehtävää ja yli 900 näistä tehtävistä johtuvaa velvoitetta. 1970-luvulta alkaen ovat kunnat ovat saaneet paljon uusia tehtäviä; niiden lisääntyminen oli erityisen voimakasta 1990-luvulla. Tehtävien määrä oli kaksinkertaistunut vuosina 1990–2012 ja 4,7-kertaistunut vuosina 1970–2012. Tehtävien lukumäärä sinänsä ei kuitenkaan kerro niiden aiheuttamasta taloudellisesta rasitteesta kunnille.


title: Kunnallisvero (Suomi)

text: Valtion budjetin tasapainottamiseksi päätetyt valtionosuuksien leikkaukset ovat vähentäneet kuntien tuloja ja pakottaneet kuntia velkaantumaan tai kiristämään veroja. Kuntaliiton mukaan kuntien valtionosuuksia on vaalikauden aikana leikattu noin viidennes (tieto vuodelta 2013).


title: Kunnallisvero (Suomi)

text: Vanhasta väestöstä aiheutuu kunnille kustannuksia. Vanhojen ihmisten terveydenhoitomenot ovat korkeampia kuin muulla väestöllä ja sosiaali- ja terveydenhoidon kustannukset kasautuvat viimeisiin elinvuosiin ja -kuukausiin. Eläkkeellä olevien ihmisten verotettavat tulot ovat pienempiä kuin työssäkäyvien ihmisten tulot.


title: Kunnallisvero (Suomi)

text: Kuntien työntekijöiden palkat ovat nousseet. Tämä tietää kunnalle kustannusten nousua. 2005–2013 palkat ovat kuntasektorilla nousseet 31,2 prosenttia. Veronkorotusten taustalla on osittain Tehyn työtaistelu 2007, jonka seurauksena terveydenhoitoalan palkat nousivat merkittävästi.


title: Kunnallisvero (Suomi)

text: Sote-uudistuksen piirissä olevan henkilöstön työvoimakustannukset ovat 48 % kaikista kuntatyönantajan työvoimakustannuksista.


title: Beautiful Stranger

text: ”Beautiful Stranger” on yhdysvaltalaisen poplaulajan Madonnan kappale vuoden 1999 elokuvan "Austin Powers – agentti joka tuuppasi minua" soundtrackiltä. Kappaleen tuottivat Madonna ja William Orbit. Singlenä julkaistu kappale menestyi hyvin Britanniassa nousten listakakkoseksi, ja Yhdysvalloissa sen paras sijoitus oli Billboard-listan 19. sija, vaikka sitä ei julkaistu kaupallisesti. Kappale saavutti Suomen singlelistan ykkössijan.


title: Beautiful Stranger

text: ”Beautiful Stranger” on nopeatempoinen rakkauslaulu, jossa on mukana raskaita kitaroita ja rumputaustoja. Kappale muistuttaa paljon Madonnan "Music"-albumin kappaletta ”Amazing” sekä "Ray of Light" -albumin kappaletta ”Ray of Light”. ”Beautiful Strangeristä” on olemassa 15 remix-versiota.


title: Beautiful Stranger

text: Brett Ratnerin ohjaama kappaleen musiikkivideo alkaa Austin Powersin (Mike Myers) saadessa tehtäväkseen saalistaa vakooja, joka on mestari naamioitumisessa. Powers saapuu klubille, jossa takaa-ajettua vakoojaa esittävä Madonna tanssii seksikkäästi, ja Powers alkaa unelmoida hänestä ja Madonnasta autossaan. Video päättyy, kun he kaksi ajavat pois ja Powers epäonnistuu tehtävässään, koska on rakastunut tähteen.


title: Beautiful Stranger

text: ”Beautiful Stranger” voitti MTV Video Music Awards -gaalassa palkinnon parhaasta elokuvateemaisesta musiikkivideosta ja Grammy-palkinnon parhaana elokuvaan kirjoittuna kappaleena.


title: Bonnie Raitt

text: Bonnie Raitt (s. 8. marraskuuta 1949, Burbank, Kalifornia) on yhdysvaltalainen blueslaulaja ja kitaristi. Raitt on yhdeksänkertainen Grammy-voittaja. Hänet valittiin Rock and Roll Hall of Fameen vuonna 2000.


title: Bonnie Raitt

text: Bonnie Raittin isä on Broadway-tähti John Raitt. Bonnie alkoi soittaa kitaraa 12-vuotiaana ja kiinnostui bluesista. Hän muutti vuonna 1967 Los Angelesista opiskelemaan Radcliffeen, mutta lopetti opinnot kahden vuoden jälkeen ja alkoi soittaa paikallisilla folk- ja bluesklubeilla. Hän sai managerikseen Dick Watermanin ja pääsi soittamaan yhdessä blues-legendojen kuten Howlin’ Wolfin kanssa.


title: Bonnie Raitt

text: Raitt keräsi mainetta Bostonissa ja Philadelphiassa, ja hän sai levytyssopimuksen Warner Brothersilta. Hän julkaisi esikoisalbuminsa vuonna 1971. Raittin ensimmäiset albumit saivat arvostelijoilta myönteistä huomiota. Niiden kappaleet olivat bluesia, popia ja folkia, useimmat cover-versioita. Raittin kuudes albumi "Sweet Forgiveness" (1977) myi jo kultaa ja tuotti yhden hitin.


title: Bonnie Raitt

text: Albumi "Nine Lives" (1986) myi niin huonosti, että Warner Bros. luopui Raittista. Seuraava albumi, Don Wasin tuottama "Nick of Time" (1989) oli Raittin läpimurto. Albumi myi neljä miljoonaa kappaletta, nousi listojen kärkeen ja toi Raittille neljä Grammya, mukaan lukien vuoden albumin Grammyn. Myös "Luck of the Draw" (1991) menestyi hyvin ja toi Raittille kolme Grammya. "Longing in Their Hearts" (1994) oli niin ikään suurmenestys.


title: Bonnie Raitt

text: Raitt nimettiin Rock and Roll Hall of Fameen vuonna 2000.


title: Bonnie Raitt

text: Raitt on yksi turvallisen energian puolesta perustetun M.U.S.E.-järjestön perustajista, ja hän on esiintynyt usein hyväntekeväisyyskonserteissa.


title: Bonnie Raitt

text: Raitt meni naimisiin vuonna 1991 näyttelijä Michael O’Keefen kanssa. He erosivat 1999.


title: Diego Velázquez de Cuéllar

text: Diego Velázquez de Cuéllar (1465, Cuéllar, Espanja – 1524, Santiago de Cuba, Kuuba) oli konkistadori ja Kuuban siirtomaan ensimmäinen espanjalainen kuvernööri. Nuorempana ennen uuteen maailmaan lähtöään Velázquez taisteli muun muassa Italiassa maan senaikaista kuningasta vastustaneiden santarmien joukoissa.


title: Diego Velázquez de Cuéllar

text: Diego Velázquez matkusti uudelle mantereelle Kolumbuksen toisen retkikunnan mukana vuonna 1493. Velázquez vastaanotti tehtävän Kuuban saaren valtaamiseksi vuonna 1511 ja perusti seuraavan neljän vuoden aikana maan ensimmäiset neljä siirtokuntaa joihin kuuluivat Baracoa, Bayamo, Santiago de Cuba sekä maan nykyinen pääkaupunki Havanna (esp. "La Habana"). Vallattuaan saaren haltuunsa hän vuonna 1514 julisti saaren Espanjan siirtomaaksi ja itsensä Kuuban kuvernööriksi.


title: Diego Velázquez de Cuéllar

text: Kuuban saaren valloituksen jälkeen Velázquez organisoi onnistuneita retkikuntia muun muassa Yucatanin niemimaan sekä Meksikon lahden tutkimiseksi. Vuonna 1518 hän nimitti Hernán Cortésin johtamaan tutkimusretkikuntaa jonka tavoitteena oli Meksikon valloitus ja kolonialisointi. Myöhemmin Velázquez kuitenkin pettyi Cortésin omavaltaiseen asenteeseen, tämä muun muassa järjesti Velázquezilta lupaa pyytämättä tutkimusretkikunnan Meksikoon vuonna 1519. Velázquez syytti Cortésia valtuuksiensa ylittämisestä ja määräsi tämän pidätettäväksi. Asiaa puitiin jopa Espanjan oikeusistuimia myöten mutta lopulta Espanjan hovi käski hänen jättää Cortés rauhaan.


title: Diego Velázquez de Cuéllar

text: Oikeudenkäyntien ja niistä seuranneen epäsuosion seurauksena Velázquez syrjäytettiin Kuuban kuvernöörin virasta 1521, hän kuiten palasi uudelleen virkaansa vuotta ennen kuolemaansa 1523. Diego Velázquez de Cuéllar kuoli sydänkohtauksen seurauksena Santiago de Cuban kaupungissa vuonna 1524.


title: Savo-karjalainen osakunta

text: Savo-karjalainen osakunta oli Keisarilliseen Aleksanteri-Yliopistoon vuonna 1833 perustettu ja vuonna 1905 edelleen jaettu osakunta. Nykyään Savo-karjalaisen osakunnan perinteitä jatketaan Helsingin yliopiston Savolaisessa osakunnassa ja Karjalaisessa Osakunnassa.


title: Savo-karjalainen osakunta

text: Natio Wiburgensis eli Viipurilainen kansakunta mainitaan ensimmäistä kertaa Turun akatemian konsistorin pöytäkirjoissa vuonna 1679. Osakunta eli ja toimi myös Turun palon jälkeen vuonna 1827 yliopiston siirryttyä Helsinkiin. Osakunnan inspehtori, kirurgian professori N. A. Ursin erosi tehtävästään vuonna 1832. Syynä eroon oli erimielisyydet ylioppilaiden kanssa. Koska osakunnan jäsenmäärä oli kasvanut voimakkaasti edellisinä vuosina, rehtori Erik Melartin esitti, että Natio Wiburgensis jaettaisiin kahtia, uuteen Viipurilaiseen osakuntaan ja Savo-karjalaiseen osakuntaan.


title: Savo-karjalainen osakunta

text: Savo-karjalaiset perivät sääntönsä vanhalta Viipurilaiselta kansakunnalta. Vuosina 1833–1852 osakunnan keskimääräinen jäsenluku oli 72, ja se oli tuolloin koko ajan yliopiston toiseksi suurin tai suurin osakunta.


title: Savo-karjalainen osakunta

text: Vuonna 1852 keisari Nikolai I määräsi osakunnat lakkautettaviksi. Savo-karjalainen osakunta vietti päättäjäisjuhlaansa 9. joulukuuta 1852 Ravintola Kaisaniemessä. Osakunnan laulajat esittivät tilaisuudessa ensimmäistä kertaa Savolaisen laulun, jonka Karl Collan oli säveltänyt parina edellisenä päivänä.


title: Savo-karjalainen osakunta

text: Kun osakuntatoiminta oli virallisesti kielletty, Helsingin yliopistossa opiskelijoiden kokoontuminen oli sallittua vain ylioppilastiedekuntien piirissä. Osakuntalaitoksen perinteitä ei kuitenkaan unohdettu, ja keisarin vaihduttua Aleksanteri II:ksi ja ilmapiirin vapaannuttua Savo-karjalainen osakunta heräsi epäviralliseen eloon vuonna 1857. Osakunnan kokoukset pidettiin vuorotellen eri jäsenten luona ja piilossa julkisuudelta.


title: Savo-karjalainen osakunta

text: Epävirallisten osakuntien piirissä syntyi omia käsinkirjoitettuja sanomalehtiä. "Savo-Karjalainen" perustettiin syksyllä 1864.


title: Savo-karjalainen osakunta

text:
1880-luvulla osakunnan piirissä aloitettiin yhteisten illanviettojen ("klubi-illat") järjestäminen. Ensimmäistä köyri-iltaa pidettiin 10. lokakuuta 1886, josta kehittyi sittemmin Savolaisen osakunnan talakkunajuhla.Yleiset lähteet
Viitteet


title: Haukivaara

text: Haukivaara on:


Starship Troopers – Universumin sotilaat ("Starship Troopers") on löyhästi Robert A. Heinleinin samannimiseen romaaniin perustuva satiirinen science fiction -toimintaelokuva vuodelta 1997. Sen on ohjannut Paul Verhoeven.


title: Starship Troopers – Universumin sotilaat

text: Elokuvan esittämä fasistinen ja militaristinen elämänkatsomus hämmensi katsojia ja kriitikoita sen ilmestyessä. Sen dystopinen tulevaisuudenkuvaus otti vahvoja vaikutteita natsi-Saksan symboleista, rituaaleista ja politiikasta. Kuvitteellisen maailmanhallinnon suoltama propaganda toistaa Leni Riefenstahlin "Tahdon riemuvoitto" -elokuvassa käyttämiä tehokeinoja.


text: Jotkut erehtyivät pitämään elokuvaa sen esittämiä uhkakuvia ihannoivana. Toisen maailmansodan pommitusten keskellä kasvanut, hollantilaissyntyinen ohjaaja Paul Verhoeven on kuitenkin kutsunut elokuvaa nykypäivän Yhdysvaltoja ja median valtaa arvostelevaksi ”poliittiseksi kannanotoksi”.


text: "Starship Troopers" sijoittuu tulevaisuuden yhteiskuntaan, jossa vain asepalvelus takaa kansalaisoikeudet, kuten äänioikeuden ja mahdollisuuden osallistua politiikkaan. Samoin oikeus hankkia lapsia on muulle kuin kansalaisoikeuksien haltijalle hyvin vaikeasti saatavissa.


text: Opiskelijapoika Johnny Rico päättää myös värväytyä armeijaan kuten ystävänsä, vaikka hänen vanhempansa vastustavat ajatusta. Peruskoulutuksessa Ricosta koulutetaan jalkaväen taistelija ja hänen tyttöystävänsä Carmen pääsee avaruuslaivaston lentäjäkoulutukseen. Viimeisen yön ennen lähtöä he viettävät yhdessä. Nuorten astuessa palvelukseen vastaanottava sotilaskirjuri mutisee ”taas uutta lihaa myllyyn” ja näyttää millaisen liikkuva jalkaväki teki hänestä: molemmat jalat ja toinen käsi puuttuvat. Nuoret jatkavat kuitenkin omille tahoilleen ja koulutus alkaa kovana. Kouluttajat ovat yhtä armottomia sekä miehiä että naisia kohtaan – tosin kovin kaikista, kersantti Zim, ei sentään taita kättä lähiottelussa tappiolle jääneeltä naiselta kuten hän tekee miehelle.


text: Rico kohoaa koulutuksen aikana ryhmänjohtajaksi. Juuri ylennyksen saatuaan hän saa videokirjeen Carmenilta, jossa tämä kertoo, että suhteen on loputtava, koska hänestä tulee upseeri ja avaruusohjaaja. Johnnyn mieli mustuu ja seuraus on, että hän möhlii tuhoisasti kovapanosammunnoissa, jolloin yksi ryhmästä kuolee. Tästä seuraa julkinen ruoskinta ja alennus. Johnny päättää erota ja palata kotiin.


text: Kesken hänen lähtöään toisesta aurinkokunnasta kotoisin olevat ötökät tuhoavat Ricon kotikaupungin Buenos Airesin meteoriitilla. Johnny päättääkin jäädä kersantin ja komppanianpäällikön vastusteluista huolimatta ja Ricon sallitaan perua eronsa.


text: Hyökkäyksen johdosta ihmiskunta aloittaa vastahyökkäyksen ötököiden aavikkomaista kotiplaneettaa, Klendathua vastaan. Mielialat ovat huipussaan: jokainen tuore jalkaväen sotilas ottaa itselleen uhittelevan pääkallotatuoinnin vasempaan hartiaansa ennen lähtöä. Samoin mukaan lähtevä televisiotoimittaja saa kuulla kerskuvia ja uhittelevia kommentteja kaikilta lähtijöiltä.


text: Ensihyökkäys epäonnistuu surkeasti ihmisten kärsiessä valtavia tappioita. Vihollisplaneetan vastatulitus on odotettua kovempaa. Rico haavoittuu vakavasti, mutta jostain syystä hänet merkitään kuolleeksi taistelussa.


text: Carmen on tuskissaan, mutta ei anna asian tuhota itseään: nyt hänellä on entistä kovempi syy taistella. Hänen työparinsa, Johnnyn taannoinen kilpakosija, tukee häntä tiukasti.


text: Johnny määrätään toivuttuaan uuteen joukkueeseen, ”Razakin Raivopäihin”, jonka luutnanttina on hänen entinen opettajansa. Johnnysta tuleekin jo ensi tehtävässä alikersantti.


text: Kouluaikana jalkapallojoukkueessa mukana ollut urheilullinen tyttö, Dizzy (Dina Meyer), häviää aluksi Carmenille kilpailun Johnnysta. Carmenin hylättyä Johnnyn Dizzy saa mahdollisuutensa, mutta heidän ainoa suhteensa jää vain neljännestunnin intensiiviseksi tapaamiseksi makuupussissa - koska seuraavassa taistelussa tyttö saa kuolettavat haavat ja menehtyy Johnnyn käsivarsille. Kaiken huipuksi juuri Carmen on pelastusaluksen lentäjänä ja näkee tapauksen.


text: Carmen seisoo Johnnyn rinnalla Dizzyn hautajaisissa, mutta heidän suhteensa on selkeästi muuttunut pelkäksi aseveljeydeksi. Nyt Johnnysta tulee uusi luutnantti entisen kaaduttua, ja elokuvan viimeisessä taistelussa hän pelastaa pakkolaskun tehneen Carmenin hengen.


text: Loppujaksossa näytetään kuinka päähenkilöt vain jatkavat taisteluaan mottonaan ”Kukaan ei elä ikuisesti”: Johnny on nyt vakinainen luutnantti ja Carmen aluksen kapteeni.


title: Kaukohaku

text: Kaukohaku (lempinimeltään KAUHA) oli entisen Telen (nyk. TeliaSonera) hakulaitepalvelu, jota käytettiin muun muassa vapaaehtoisten palokuntien koollekutsuun hälytyksissä. Kaukohaun käyttö alkoi vuonna 1985 ja päättyi vuoden 2001 lopussa. Kaukohaku toimi POCSAG-protokollalla 150 MHz taajuusalueella. Järjestelmä välitti hakuja yksisuuntaisesti 512 bit/s nopeudella. Kaukohakujärjestelmä kattoi koko Suomen ja siihen tarvittiin muutama sata tukiasemaa. Järjestelmä koostui hakukeskuksesta, hakulähetinverkosta ja hakulaitteista eli vastaanottimista. GSM -puhelimien yleistyminen ja halpeneminen 1990-luvun lopulla vei kysyntäpohjan kaukohakujärjestelmältä.


title: Kaukohaku

text: Hakujärjestelmällä pystyttiin välittämään kolmenlaisia viestejä:Hakuja voitiin lähettää sekä yksittäiseen hakulaitteeseen, että myös ryhmähakuna useampaan hakulaitteeseen kerralla. Hakulaitteisiin sai myös laitettua hiljaisen toiminnon, jolloin hakulaite ei pitänyt ääntä haun tullessa, mutta tallensi tulleet haut myöhempää tarkastelua varten.


title: Kauha (täsmennyssivu)

text: Kauha tarkoittaa seuraavia:


title: Galactuksen apulaiset

text: Galactuksen apulaiseksi kutsutaan Marvel-kustantamon sarjakuvauniversumissa seikkailevia olentoja, joille maailmojen syöjä Galactus on antanut minimaalisen osan omaa kosmista energiaansa. Apulaisten tehtävänä on ollut etsiä syötäviä planeettoja Galactukselle. Kautta aikojen Galactuksella on ollut kerrallaan vain yksi apuri ja kuuluisin näistä on eittämättä Hopeasurffari.


title: Galactuksen apulaiset

text: Apulaisen tehtävä on etsiä sopiva planeetta Galactuksen nälän tyydyttämiseksi, varoittaa sen mahdollisia asukkaita ja antaa näille hetki aikaa evakuoitua sekä auttaa isäntäänsä pystyttämään laitteet, joita Galactus tarvitsee planeetan energian keräämiseksi.


title: Galactuksen apulaiset

text: Apurien syntyhistoriat ovat erilaisia. Nova esimerkiksi suostui apulaiseksi pelastaakseen maapallon Galactuksen nälältä. Morg ja Terrax taas olivat voiman- ja vallanhaluisia despootteja sekä murhamiehiä, jotka janosivat kosmisen voiman mukanaan tuomaa valtaa.


title: Galactuksen apulaiset

text: Jokainen apulainen saa hitusen Galactuksen mittaamatonta kosmista voimaa. Näin apulaisista tulee yli-inhimillisen voimakkaita, miltei haavoittumattomia kaikenlaisille iskuille, he saavat kyvyn manipuloida materiaa ja energiaa ja nopeuden kattaa suuriakin etäisyyksiä avaruudessa.


title: Galactuksen apulaiset

text: Koska apurit ovat välillisesti vastuussa miljardeista kuolonuhreista ja kansanmurhista, Galactus on yleensä poistanut syyllisyyden tunteet sanansaattajien emootioista. Tästä huolimatta useat Galactuksen apulaiset ovat kapinoineet herraansa vastaan.


title: Galactuksen apulaiset

text: Pitkään luultiin Hopeasurffarin olevan Galactuksen ensimmäinen apuri. Nyttemmin amerikkalaisissa lehdissä on kuitenkin todettu olennon nimeltään Langennut olleen Galactuksen ensimmäinen apulainen. Seuraava listaus kattaa kaikki Galactuksen apurit, mutta niille jotka eivät vielä ole esiintyneet Suomessa on englanninkielinen nimi lisätty mahdollisen suomennoksen perään. On myös epäilty Shi'arien Keisarillisen Kaartin preettorin Gladiaattorin olleen jossain vaiheessa elämäänsä Galactuksen apulainen. Tämä tieto on tosin vahvistamatta.


title: Ilmakävelijä

text: Ilmakävelijä (esiintynyt suomalaisissa julkaisuissa myös nimellä Vaeltaja) on Marvel-kustantamon sarjakuvissa esiintyvä supersankari, Galactuksen apulainen ja Kosmisen voiman haltija. Hahmon ensiesiintyminen tapahtui "Fantastic Four" -lehden numerossa 120. Ilmakävelijän loivat Stan Lee ja John Buscema.


title: Ilmakävelijä

text: Gabriel Lan oli xandarialaisten Nova-joukkojen tunnettu jäsen, joka asetettiin kapteeniksi tutkimusavaruusalus Tienavaajalle. Pyreus Kril (joka tulisi myöhemmin tuntemaan nimellä Tulilordi) toimi aluksella perämiehenä. Hän ja Gabriel Lan olivat luotetut ystävät ja molemmat rakastivat avaruuden tuntemattomuuden tutkimista.


title: Ilmakävelijä

text: Tienavaajan palatessa kotiin tehtävältään se törmäsi maailmojen syöjä Galactuksen valtavaan alukseen. Siirtosäde iskeytyi Galactuksen alukselta Tienaavajalle ja siirsi Gabrielin pois komentosillalta. Gabriel tajusi olevansa maailmojen syöjän aluksessa ja tämä ilmoittikin Gabrielin olevan sovelias palvelemaan häntä apulaisenaan. (Hopeasurffarihan oli jo tässä vaiheessa pettänyt Galactuksen). Gabriel suostui ja Galactus muutti hänet Ilmakävelijäksi.


title: Ilmakävelijä

text: Ilmakävelijä oli onnellinen uudessa asemassaan. Hän ei vain löytänyt uusia maailmoja vaan sai myös kuunnella Galactuksen tarinoita aikojen alusta saakka. Kerran Ilmakävelijä johdatti Galactuksen kohti uuttaa planeetta kun Ovoidit, muinainen avaruusrotu saapui vastustamaan Galactusta. Ilmakävelijä taisteli nälästä heikon herransa puolesta ja sai lopulta kuolettavan iskun Galactukselle tarkoitetusta aseesta. Galactus vetäytyi Ilmakävelijän elottoman ruumiin kanssa.


title: Ilmakävelijä

text: Kun Galactus oli jälleen ravinnut itsensä hän siirsi Gabriel Lanin elonkipinän androidiruumiiseen. Uusi Ilmakävelijä oli kuitenkin täysin erilainen; siinä ei ollut sielua eikä intohimoa jota oikeassa Ilmakävelijässä oli ollut. Galactus ei ollut tyytyväinen luomukseensa ja lähetti androidin maapallolle hakemaan takaisin sinne vangitsemansa Hopeasurffarin.


title: Ilmakävelijä

text: Ilmakävelijän saapuessa Maahan hänen etunimensä Gabriel ja liekehtivä viitta erehdyttivät ihmiset luulemaan häntä arkkienkeli Gabrieliksi. Ihmeneloset hyökkäsivät Ilmakävelijän kimppuun ja tuhosivat tämän. Galactus lähti myös hyläten toiveensa kieltäytyneen Hopeasurffarin takaisinsaamisesta.


title: Ilmakävelijä

text: Ilmakävelijä osasi kuitenkin rakentaa kehonsa uudelleen mutta tällä kertaa androidin tuhosi ukkosenjumala Thor.


title: Ilmakävelijä

text: Vuosia myöhemmin Tulilordi ja Hopeasurffari herättivät Ilmakävelijän vielä kerran henkiin. Sekä Tulilordi että Ilmakävelijä palasivat Galactuksen palvelukseen mutta myöhemmin Galactuksen psykoottisin palvelija Morg tuhosi androidin jälleen. Näihin aikoihin amerikkalaisissa lehdissä Ilmakävelijä oli jälleen hetken toiminnassa mutta oletettavasti tuhoutunut Annihiluksen hyökättyä Negatiiviselta Vyöhykkeeltä Marvel–universumiin. Armoniskun kituvalle androidille antoi itse Hopeasurffari.


title: Ilmakävelijä

text: Gabriel Lanin ja Pyreus Krilin välinen suhde on ilmeisesti luonteeltaan homoseksuaalinen, vaikkei siihen kiinnitetäkään paljoa huomiota sarjakuvissa. Näin ollen Ilmakävelijä on yhdessä Tulilordin kanssa ainoita homoseksuaalisia avaruusolentoja Marvel-universumissa.


title: Ilmakävelijä

text: Ilmakävelijällä oli kaikkien Galactuksen sanansaattajien tapaan kosmisen voiman miltei suvereeni hallinta. Hänen kehonsa muuttui kosmisen voiman säilytysastiaksi ja tätä universaalia voimaa Ilmakävelijä kykenee käyttämään monin eri tavoin: lämpöenergiana, voimaiskuina, magnetismina, sähköenergiana etc. Ilmakävelijä kykenee myös järjestelemään materiaa uudelleen, vaikkei hän olekaan siinä yhtä taitava kuten esimerkiksi Hopeasurffari. Kosminen voima antaa Ilmakävelijälle myös uskomattomat fyysiset voimat ja kestävyyden (Ilmakävelijä kykenee toimimaan useita kuukausia maksimiteholla väsymättä). Ilmakävelijän ei myöskään tarvitse syödä eikä hengittää – kosminen voima antaa hänelle tarvittavan energian.


title: Ilmakävelijä

text: Ilmakävelijä kykenee lentämään valonnopeutta nopeammin. Ilmakävelijä ei tarvitse navigoimiseensa mitään erikoisia laitteita toisin kuten Hopeasurffari (lauta) ja Tulilordi (keppi).


title: Adolfo Schwelm Cruz

text: Adolfo Schwelm Cruz (s. 28. kesäkuuta 1923 Buenos Aires, Argentiina – k. 10. helmikuuta 2012) oli argentiinalainen kilpa-autoilija. Hän osallistui yhteen Formula 1:n MM-kilpailuun kaudella 1953.


title: Adolfo Schwelm Cruz

text: Schwelm Cruz kilpaili ensin Jaguar XK120:lla ja myöhemmin Alfa Romeo Monzalla urheiluautokilpailuissa kotimaassaan Argentiinassa, mutta siirtyi ajamaan Eurooppaan. Hänen parhaaksi sijoituksekseen jäi kuudes Caracallassa ajetusta Gran Premio di Roma -kilpailusta. Autona hänellä oli Maserati A6G.


title: Adolfo Schwelm Cruz

text: Vuonna 1953 Schwelm Cruz osallistui Formula 1 -sarjan osakilpailuun. Kilpailu oli Argentiinan Grand Prix 1953, ja hän ajoi Cooper-tallin tehdasautoa. Schwelm Cruz joutui kuitenkaan keskeyttämään kilpailussa, eikä hän saavuttanut lyhyellä F1-urallaan yhtään MM-pistettä.


title: Alberto Rodríguez Larreta

text: Alberto Rodríguez Larreta (s. 14. tammikuuta 1934 – 11. maaliskuuta 1977) oli argentiinalainen kilpa-autoilija ja Formula 1 -kuljettaja.


title: Alberto Rodríguez Larreta

text: Rodríguez Larreta osallistui yhteen Formula 1 -sarjan MM-osakilpailuun, joka oli vuoden 1960 Argentiinan Grand Prix. Hän sijoittui pisteiden ulkopuolelle yhdeksänneksi. Hän lähti lähtöruudusta 15. Hän ei F1-uransa aikan kerännyt yhtään maailmanmestaruuspistettä. Hän ajoi Lotus-tallissa.


title: Down on the Upside

text: Down on the Upside on Soundgardenin vuonna 1996 julkaisema viides studioalbumi. Albumi julkaistiin 21. toukokuuta 1996. "Down on the Upside" nousi ilmestyttyään Billboardin sijalle 2.


title: Down on the Upside

text: Albumista julkaistiin myös rajoitettu erä, jonka mukana oli "Into the Upside" -haastattelu-cd.


title: Down on the Upside

text: Albumilta nousi neljä hittiä: "Pretty Noose", "Ty Cobb", "Blow Up the Outside World" ja "Burden in My Hand". Kappale "Pretty Noose" sai myös Grammy-ehdokkuuden.


title: Down on the Upside

text:
Kitaristi Kim Thayil ei pitänyt albumin lopputuloksesta.Albumi
Singlet


title: A-Sides

text: A-Sides on Soundgardenin vuonna 1997 julkaisema kokoelma. Se kattaa yhtyeen 13 ensimmäistä vuotta, ja julkaistiin A&M-levymerkin kautta. Albumi oli Soundgardenin viimeinen albumi ennen yhtyeen paluuta vuonna 2010 ja kokoelman "Telephantasm" julkaisua. Se sisältää yhden ennenjulkaisemattoman kappaleen, "Bleed Together", joka löytyy Burden in My Hand -singleltä.


title: A-Sides

text: Albumi sijoittui Billboardin listan sijalle 63.


title: Black Hole Sun

text: Black Hole Sun on Soundgardenin kappale ja vuonna 1994 julkaistu single. Se on samalla myös vuoden 1994 tunnetuin grunge-kappale. "Black Hole Sun" on toinen single Superunknown-albumilta. "Black Hole Sun" julkaistiin myöhemmin myös Soundgardenin kokoelmalevyllä "A-Sides".Vuonna 1995 kappale voitti Grammy-palkinnon parhaasta hard rock-esityksestä. Kappaleesta tehtiin myös musiikkivideo. Single oli Yhdysvaltojen single-listan ykkönen. Suomessa se nousi virallisen singlelistan sijalle 13.


title: Black Hole Sun

text: Laulaja Chris Cornellin myöhempi yhtye Audioslave on soittanut kappaleen useilla keikoillaan. Useimmiten kuitenkin Cornell on soittanut ja laulanut kappaleen yksin säestäen akustisella kitaralla.


title: Black Hole Sun

text: Kappale mainitaan usein kun puhutaan grunge-ilmiöstä.


title: Rillit (suku)

text: Rillit ("Zosterops") on rillien lintuheimon runsaslajisin suku. Siihen kuuluu 84 lajia. Kaikilla suvun lajeilla on silmien ympärillä valkeat renkaat. Kooltaan linnut ovat 8–15 cm.


title: Toowoomba

text: Toowoomba on kaupunki Queenslandin osavaltiossa Australiassa. Se sijaitsee 132 kilometriä osavaltion pääkaupungista Brisbanesta länteen.


title: Toowoomba

text: Toowoomban väkiluku on 113 687 (2003), mikä tekee siitä Australian toiseksi suurimman sisämaakaupungin Canberran jälkeen.


title: Toowoomba

text:
Eurooppalaiset asettuivat Toowoomban alueelle ensimmäistä kertaa
1840-luvulla. Nimeä Toowoomba käytettiin ensimmäistä kertaa vuonna 1852. Toowoombasta tuli kunta vuonna 1860 ja kaupunki 1904.


title: Bodenin keskusrautatieasema

text: Bodenin keskusrautatieasema (, ) on rautatieasema Ruotsin rataverkolla Bodenin kunnassa. Asemalla risteävät rataosat , ja . Boden ymmärretään usein kahden viimeksi mainitun radan risteyskohdaksi, vaikka Haaparannan ja Kiirunan radat erkanevat toisistaan vasta neljä kilometriä Bodenin pohjoispuolella Buddbynin rautatieasemalla.


title: Bodenin keskusrautatieasema

text: Bodenin henkilöasemalla pysähtyvät kaikki Narvik–Tukholma reitin henkilöjunat. Lisäksi henkilöaseman pohjoispuolella on tavaraliikenteen käyttämä ratapiha. Kiirunan ja Luulajan välistä malmiliikennettä varten rakennettu Bodenin ohitusraide on linjattu ratapihojen länsipuolitse.


title: Bodenin keskusrautatieasema

text: Bodenin puurakenteinen asemarakennus on Statens Järnvägarin ensimmäisen pääarkkitehdin Adolf W. Edelsvärdin suunnittelema. Rakennus on edelleen rautatiekäytössä. Siellä on muun muassa kahvila, odotushuone sekä lipunmyyntipiste. Asemalla on neljä laituriraidetta.


title: Khalid Khannouchi

text: Khalid Khannouchi (s. 22. joulukuuta 1971 Meknès, Marokko) on yhdysvaltalainen kestävyysjuoksija, joka on keskittynyt maratonille.


title: Khalid Khannouchi

text: Marokon kansalaisena syntynyt Khannouchi riitautui 1992 Marokon yleisurheiluliiton kanssa harjoittelukustannuksista ja muutti kolmen ystävänsä kanssa Brooklyniin New Yorkiin. Vuonna 1996 hän meni naimisiin Sandra Inoan kanssa, joka on toiminut hänen valmentajanaan ja agenttinaan. Vuonna 1997 Khannouchi voitti Chicagon maratonin ajalla 2.07.10, joka oli nopein debyyttimaraton kautta aikojen. Seuraavana vuonna hän voitti Peachtree Road Racen, 10 kilometrin maantiejuoksun, ajalla 27.47 ja sijoittui toiseksi Chicagon maratonilla ajalla 2.07.19.


title: Khalid Khannouchi

text: Vuonna 1999 Khannouchi voitti Peachtree Road Racen ajalla 27.45. Chicagon maratonilla hän voitti kilpailun uudella maailmanennätysajalla 2.05.42. Tämä oli ensimmäinen kerta, kun haamuraja 2.06 rikottiin. 2. toukokuuta 2000 hän sai Yhdysvaltojen kansalaisuuden. Samana vuonna hän voitti Philadelphian puolimaratonin ajalla 1.01.17 ja San Blasin puolimaratonin ajalla 1.05.01. Lontoon maratonilla hän oli toinen ajalla 2.08.36, ja hän voitti Chicagon maratonin uudella Yhdysvaltojen ennätysajalla 2.07.01.


title: Khalid Khannouchi

text: Vuonna 2002 Khannouchi voitti Kioton puolimaratonin ajalla 1.02.16. Samana vuonna hän voitti Lontoon maratonin ME-ajalla 2.05.38 ja Chicagon maratonin ajalla 2.05.56. Seuraavana vuonna hän voitti Kioton puolimaratonin ajalla 1.02.15. Vuonna 2004 hän oli Chicagon maratonin viides ajallaan 2.08.44 ja 2006 Lontoon maratonin neljäs loppuajalla 2.07.04.


title: Khalid Khannouchi

text: Khannouchi voitti universiadeissa kultaa 5 000 metrillä ajalla 14.05,33 Buffalossa 1993.


title: Nk

text: Nk tarkoittaa seuraavia asioita:


title: Air Astana

text: Air Astana (IATA: KC, ICAO: KZR) on kazakstanilainen lentoyhtiö, jonka kotikenttinä toimivat Astanan kansainvälinen lentoasema ja Almatyn lentoasema. Se on Kazakstanin hallituksen (51 %) ja BAE Systemsin (49 %) omistuksessa.


title: Air Astana

text: Air Astana perustettiin 29. elokuuta 2001 ja se aloitti palvelunsa 15. toukokuuta 2002.


title: Air Astana

text: Patria kouluttaa Pirkkalassa yhtiölle lentäjiä vuoden 2022 loppuun.


title: Air Astana

text: Kesäkuussa 2017


title: Air Astana

text: Joulukuussa 2018:Euroopan unioni asetti Air Astanan Euroopan unionin lentoliikenteeseen kieltolistalle 13. heinäkuuta 2009. Kielto poistui yhtiön osalta listan päivityksessä 12/2016.


title: Lemonator

text: Lemonator oli suomalainen popyhtye. Se soitti melodista poppia, jossa kuului vaikutteita muun muassa Pink Floydilta, R.E.M:ltä ja Elliott Smithiltä. Lemonator julkaisi ensimmäisen albuminsa vuonna 1997. Kolmannelta levyltä, "The Waltz", julkaistu single "California" valittiin (yhtyeen oman kotisivun mukaan) vuoden 2000 parhaaksi lauluksi. Yhtyeen kappale "Is it you" tuli monelle tutuksi DNA:n mainoskampanjasta, kuten myös Postin mainoskampanjassa soinut kappale "You stole my heart".


title: Lemonator

text: Lemonator yhtyeenä teki viimeiset keikkansa elokuussa 2015, jonka jälkeen yhtye lopetti toimintansa.


title: Buddbynin rautatieasema

text: Buddbynin rautatieasema (, ) on rautatieasema Ruotsin rataverkolla neljä kilometriä Bodenin keskusrautatieaseman pohjoispuolella Bodenin kunnassa. Buddbyn on Bodenin liikennepaikkaan kuuluva junakohtauspaikka sekä risteysasema, jossa rataosa erkanee -malmiradasta. Liikennepaikka sijaitsee 1148 ratakilometrin päässä Tukholman keskusrautatieasemalta.


title: Buddbynin rautatieasema

text: Buddbynin ratapiha käsittää ratojen erkanemisvaihteen lisäksi yhden sivuraiteen, jota voidaan käyttää junien kohtaamisiin. Suoraa raideyhteyttä Kiirunan suunnalta Haaparannan suuntaan ei ole.


title: Buddbynin rautatieasema

text: Aiemmin radat Kiirunan ja Haaparannan suuntiin erkanivat eri tasossa siten, että itään Haaparannan suuntaan johtanut pääraide ylitti Kiirunan suunnan pääraiteen. Ylikulun maapenkeen jäännökset ovat edelleen nähtävissä maastossa. Ylikulku on edelleen merkitty myös joihinkin tie- ja maastokarttoihin.


title: Aspera Hiems Symfonia

text: Aspera Hiems Symfonia oli norjalaisen Arcturus-yhtyeen esikoisalbumi. Se äänitettiin heinä-elokuussa 1995 ja julkaistiin 3. kesäkuuta 1996. Albumin kahdeksasta kappaleesta neljä on uudelleen äänitettyjä versioita vuonna 1993 julkaistun "Constellation"-EP:n kappaleista ja loput uusia lauluja.


title: Aspera Hiems Symfonia

text: Aspera Hiems Symfonia julkaistiin Ancient Lore Creations - ja Century Black -levymerkeillä.


title: Everlong

text: Everlong on yhdysvaltalaisen rockyhtye Foo Fightersin vuonna 1997 julkaistu single. Kappale on toinen singlejulkaisu Foo Fightersin "The Colour and the Shape" -albumilta. Se julkaistiin kahtena CD:nä kun se julkaistiin singlenä.


title: Everlong

text: Kappaleesta on tehty myös musiikkivideo. David Letterman on sanonut ”Everlongin” olevan hänen lempikappaleensa. 21. helmikuuta 2000 yhtye esitti "The Late Show with David Lettermanissa" kappaleen, josta hän totesi ”my favorite band, playing my favorite song” (”lempiyhtyeeni soittaa lempikappaleeni”).


title: Everlong

text: Kappale on videopeleissä "Rock Band 2", "Guitar Hero World Tour ja Rocksmith 2014"


Everlong


title: Hoilola

text: Hoilola on kylä Joensuun kaupungin itäosassa, Korpijärven länsipäässä, noin 70 kilometriä Joensuun keskustaajamasta kaakkoon. Hoilola on toinen niistä Korpiselän kylistä, jotka jäivät kokonaan Suomen puolelle viime sotien alueluovutuksissa. Venäjän puolelle jääneeseen, nykyisin tyhjillään olevaan, Korpiselän kirkonkylään matkaa on noin 10 kilometriä. Hoilolan naapurikyliä ovat Saaroinen, Meriinaho, Mannervaara ja Saarivaara entisen Korpiselän kunnan alueella sekä Luutalahti ja Öllölä entisen Tuupovaaran kunnan alueella. Kylän halki virtaa Öllölänjärvestä Korpijärveen laskeva Onnenvirta. Hoilolan postinumero on 82760.


title: Hoilola

text: Hoilolan kylä perustettiin 1500-luvulla, jolloin alue kuului Venäjälle. Hoilola kärsi 1600-luvun alun sodista ja siirtyi Ruotsille Stolbovan rauhassa vuonna 1617. Ortodoksista väestöä muutti tämän jälkeen Venäjälle Ruotsin luterilaistamista ja verotusta pakoon. Hoilolasta on lähtenyt tuolloin 12 asukasta. Vuoden 1631 maakirjan mukaan kylässä oli neljä taloa. Isojako Hoilolassa toteutettiin vuoden 1890 tienoilla.


title: Hoilola

text: Hoilolan kylä kuului vuoteen 1946 asti Korpiselän kuntaan, jolloin kunta lakkautettiin suurimman osan sen alueesta jäätyä Neuvostoliitolle luovutetulle alueelle. Tämän jälkeen Hoilola kuului Tuupovaaran kuntaan vuoteen 2005 asti, jolloin se liitettiin Joensuun kaupunkiin.


title: Hoilola

text: Ennen alueluovutuksia Hoilolan kautta kulki maantie Korpiselän kirkonkylästä Hoilolan ja Saarivaaran kautta Värtsilään, jonka Hoilolan ja Värtsilän välinen osuus valmistui vuonna 1925. Moskovan rauhan raja jätti Hoilolan ja muut Korpiselän Suomen puolelle jääneet kylät ilman tieyhteyttä muuhun Suomeen, sillä Korpiselkä–Hoilola–Värtsilä maantien molemmat päät jäivät luovutetulle alueelle. Tieyhteys Hoilolan ja Tuupovaaran Öllölän välille valmistui vuonna 1948, jota ennen kylien välillä oli kulkenut vain polku.


title: Hoilola

text: Nykyisin Hoilolan halki kulkee Värtsilästä Ilomantsiin johtava seututie 500, joka on osa Runon ja Rajan tie -nimistä matkailutietä. Hoilolan kohdalla tiestä erkanee seututie 496, joka johtaa Öllölän ja Tuupovaaran kirkonkylän kautta kantatie 74:lle. Entinen maantie Hoilolasta Saaroisten kautta Korpiselän kirkonkylään on nykyisin maantie 15634 ja se päättyy Saaroisten itäpuolella valtakunnan rajalle.


title: Hoilola

text: Korpijärven seudulle perustettiin Hoilolan kansakoulu vuonna 1909 ja se aloitti toimintansa Saaroisten kylässä vuokratiloissa. Varsinaisen koulun paikasta käytiin pitkään keskustelua Hoilolan ja Saaroisten kylien välillä. Koulupiiriin kuului tuolloin vielä Tšiipakka, jonka vuoksi koulu rakennettiin vuonna 1914 koulupiirin keskelle Korpijärven rantaan Saaroisten Jeskasenniemeen. Tšiipakan koulu tosin perustettiin vuonna 1922, jolloin Hoilolan kansakoulu jäi oman koulupiirinsä reunalle. Alueluovutuksissa koulu jäi Suomen puolelle aivan rajan tuntumaan, mutta koulun alueen kuuluminen rajavyöhykkeeseen vaikeutti liikkumista.


title: Hoilola

text: Hoilola kuului vuonna 1919 perustettuun Korpijärven maamiesseuraan, mutta hankalien kulkuyhteyksien vuoksi kylään perustettiin oma maamiesseura vuonna 1930. Seura järjesti erilaisia juhlia, hankki maataloustyövälineitä kyläläisten lainattavaksi, perusti pienen kyläkirjaston ja rakensi vuonna 1945 Saaroisiin viljankuivaamon. Hoilolassa toimi myös urheiluseura "Hoilolan Tarmo".


title: Hoilola

text:
Hoilolassa on sekä ortodoksinen että luterilainen kirkko, jotka rakennettiin sotien jälkeen korvaamaan luovutetulle alueelle jääneitä Korpiselän kirkkoja. Arkkitehti Veikko Larkaksen suunnittelema Hoilolan luterilainen kirkko rakennettiin vuonna 1950 Kirkon Lahja Oy:n, Amerikan luterilaisten kirkkojen ja kirkkohallituksen lahjoittamilla varoilla. Rakennusmestari Uuno Korhosen suunnittelema ja ortodoksisen kirkon jälleenrakennusvaroilla rahoitettu Ortodoksinen Pyhän Nikolaoksen kirkko rakennettiin rukoushuoneeksi vuonna 1959 ja vihittiin kirkoksi vuonna 1993. Molempien kirkkojen yhteydessä on seurakuntasalit. Molemmissa kirkoissa on esineistöä Korpiselän ja muiden luovutettujen alueiden kirkoista.
Hoilolassa sijaitsee myös vuonna 1985 valmistunut arkkitehti Erkki Helasvuon suunnittelema "Korpiselkätalo", jonka esikuvana on käytetty luovutetulle alueelle jäänyttä Tolvajärven matkailumajaa.


title: Hoilola

text: Aku Louhimiehen Paha maa -elokuvan hahmo, pölynimurikauppias Teuvo Hurskainen mainitsee olevansa kotoisin Hoilolasta.


title: Hoilola

text: Raskasta rockia soittava Kotiteollisuus-yhtye äänitti vuonna 2006 ilmestyneen Iankaikkinen-albuminsa Korpiselkätalolla Hoilolassa. Albumin kannessa on Hoilolassa otettuja kuvia.


title: Astanan kansainvälinen lentoasema

text: Astanan kansainvälinen lentoasema (, , IATA: TSE, ICAO: UACC) on kansainvälinen lentoasema Kazakstanin pääkaupungissa Astanassa. Sillä on yksi kiitotie, jonka pituus on 3 500 metriä.


title: Astanan kansainvälinen lentoasema

text: Astanan kansainvälinen lentoasema rakennettiin vuonna 1931.


title: Astanan kansainvälinen lentoasema

text: Vuonna 2103 lentoaseman kautta kulki 2,609 miljoonaa lentomatkustajaa ja 8 329 tonnia rahtia.


title: Hands All Over

text: Hands All Over on Soundgardenin vuonna 1990 julkaisema single. Se on toinen single albumilta "Louder Than Love". Tuottaja Jack Endino oli taustalaulajana kappaleessa "Come Together", joka on Beatles-cover. "Come Together" oli myös viimeinen kappale, jonka Soundgarden nauhoitti tuottaja Jack Endinon kanssa.


title: Hands All Over

text: Kitaristi Kim Thayilin mukaan "Hands All Over" -kappaleen musiikkivideo oli huonoin, jonka he olivat koskaan tehneet.


title: My Hero

text: My Hero on yhdysvaltalaisen rockyhtye Foo Fightersin vuonna 1998 julkaistu hittikappale. Kappale julkaistiin Foo Fightersin albumilla "The Colour and the Shape" vuonna 1997. Kappaleesta on tehty myös kuuluisa musiikkivideo.


title: My Hero

text: Kappaleesta julkaistiin single akustisena albumilta "Skin and Bones" vuonna 2006.


title: My Hero

text: Kappaleen aihe juontaa juurensa yhtyeen laulaja Dave Grohlin lapsuuteen. Hän on sanonut, että hänen lapsuuden sankareitaan olivat tavalliset ihmiset, joihin "saattoi luottaa".


title: My Hero

text: Kappale oli myös elokuvassa "Varsity Blues" ja samoin sen soundtrackissa. Singlen B-puoli ”Baker Street” on skottilaisen laulaja Gerry Raffertyn kappale.


title: Room a Thousand Years Wide

text: Room a Thousand Years Wide on Soundgardenin single vuodelta 1990. Kappaleen on säveltänyt rumpali Matt Cameron ja kappaleen sanoitukset on tehnyt kitaristi Kim Thayil. Singlen b-puolena on raita "HIV Baby" .


title: Room a Thousand Years Wide

text: Kappale oli ensimmäinen single-kappale, joka nauhoitettiin basisti Ben Shepherdin kanssa. Kappale nauhoitettiin alun perin Sub Popin 7″ vinyylille , mutta se nauhoitettiin uudelleen Badmotorfinger-albumille.


title: Alex Skolnick

text: Alex Skolnick (s. 29. syyskuuta 1968) on thrash metalia soittavan Testament -yhtyeen toinen kitaristi. Hän eli nuoruutensa Berkeleyssä, Kaliforniassa. Skolnick tuli Testamentiin hieman sen perustamisen jälkeen Derrick Ramirezin tilalle ja soitti yhteensä viidellä Testamentin studioalbumilla ennen eroamistaan bändistä ja liittymistään väliaikaisesti Savatage -yhtyeeseen.


title: Alex Skolnick

text: Handful Of Rain ja Japan live '94 -julkaisujen jälkeen Skolnick erosi Savatagesta ja oli 1990-luvun puolivälistä eteenpäin mukana monissa pienemmissä yhtyeissä ja teki myös vierailuita muiden yhtyeiden levyillä. Skolnick muutti New Yorkiin hankkimaan itselleen tutkintoa New Yorkin New Schoolin yliopistosta.


title: Alex Skolnick

text:
2001 Skolnick perusti opiskelukavereidensa kanssa Alex Skolnick Trion, joka soittaa jazzia, jossa on myös paljolti heavy metalin ja hard rockin piirteitä. Vuonna 2001 nauhoitettiin uudelleen Testamentin vanhempia biisejä First Strike Still Deadly kokoelmalevyä varten johon Skolnick osallistui aktiivisesti. 2002–2004 Skolnick vietti tiiviisti jazz-trionsa parissa julkaisten kaksi levyä, 2002 ja 2004 Transformation.
Keväällä 2005 Testament palasi klassiseen kokoonpanoonsa, johon Skolnick siis kuului, ja teki lyhyen euroopan kiertueen. Euroopan kiertueella nauhoitettiin myös Testamentin live-dvd Live In London. Kiertue oli todella onnistunut ja yhtye jatkoi keikkojen tekemistä silloin tällöin ympäri maailmaa. Testament on kertonut mahdollisesta uudesta levystä kyseisen klassisen kokoonpanonsa kanssa.


title: Alex Skolnick

text: Alex Skolnick käyttää paljolti Gibsonin kitaroita, mutta alkuvuosinaan Testamentissa hänellä oli myös oma mallinsa Ibanezin kitaramerkillä. Nykyään hän käyttää Heritage -merkkisiä kitaroita. Heritage valmistaa Alexin signaturemallia.


title: Jänniteyhtälö

text: Jänniteyhtälö on virtapiiriä tai sen sen osaa koskeva yhtälö, josta saadaan selville kyseessä olevassa virtapiirissä tai sen osassa vaikuttavat jännitteet.


Jänniteyhtälö


title: Luutalahti

text: Luutalahti on kylä Joensuun kaupungin itäosassa Pohjois-Karjalassa noin 60 kilometriä Joensuun keskustaajamasta kaakkoon. Luutalahti oli aiemmin osa Tuupovaaran kuntaa, joka vuonna 2005 liitettiin Joensuun kaupunkiin. Tuupovaaran kirkonkylään matkaa on 16 kilometriä. Luutalahden postinumero on 82870.


title: Luutalahti

text: Luutalahden naapurikyliä ovat entisen Tuupovaaran alueella Kokinvaara ja Öllölä sekä entisen Korpiselän alueella Mannervaara ja Hoilola. Luutalahden kylässä on Tarmo lähikauppa, jonka yhteydessä toimi aiemmin myös asiamiesposti. Kauppa lopetettiin 2006. Luutalahdella ja Mannervaaralla on yhteinen kylätoimikunta. Lisäksi Luutalahdessa toimii myös marttayhdistys.


title: Luutalahti

text: Luutalahden koulupiiri perustettiin vuonna 1920. Koulu toimi aluksi kylän eri taloissa, kunnes vuonna 1949 valmistui oma koulurakennus. Koulu lakkautettiin vuonna 1980.


title: Luutalahti

text: Ensimmäisen kerran Luutalahti mainitaan vuoden 1631 maakirjassa, jolloin kylässä oli seitsemän taloa. Vuonna 1723 taloluku oli laskenut viiteen, mutta 1736 taloja oli taas seitsemän.


title: Walking After You

text: Walking After You on Foo Fighters -yhtyeen vuonna 1998 julkaistu single, joka julkaistiin soundtrack-albumilta X-Files. Kappale kuitenkin julkaistiin Foo Fightersin albumilla The Colour and the Shape vuonna 1997. Kappaleesta tehtiin myös musiikkivideo.


title: Jesus Christ Pose

text: Jesus Christ Pose on Soundgardenin yksi suosituimpia kappaleita ja vuonna 1991 julkaistu single.


title: Jesus Christ Pose

text: Monet ihmiset pitävät tätä kappaletta antikristillisenä. Yhtye jopa sai siitä syystä tappouhkauksia Isossa-Britanniassa 90-luvun alkupuolella. Kappale tosiasiassa kertoo siitä kun media käyttää Jeesuksen nimeä ja tämän ristiinnaulitsemisasentoa väärin.


title: Jesus Christ Pose

text: "Jesus Christ Pose" kuullaan elokuvan S.F.W. alkuteksteissä.


title: Jesus Christ Pose

text: The Dillinger Escape Plan on tehnyt kappaleesta oman versionsa.


title: Kazakstanin lippu

text: Kazakstanin lippu on Kazakstanin tunnus vaakunan ja kansallislaulun ohella. Se otettiin käyttöön 4. kesäkuuta 1992, sitä ennen käytössä oli vielä Kazahstanin sosialistisen neuvostotasavallan lippu. Lipun mittasuhteet ovat 1:2.


title: Kazakstanin lippu

text: Lipussa on sinisellä pohjalla keskellä kultainen arokotka ja 32-säteinen aurinko. Lipun vasemmassa reunassa on kultainen ornamenttikuvio.